kritiken hemeroteka » Euskal Herria epaitzen: Josafat\n« Hutsuneak | Trilluelosko itsasoak »\nJosafat / Luis Haranburu Altuna / Kutxa, 2007\nEuskal Herria epaitzen: Josafat Karlos Del Olmo / Hegats, 2007-12\nLerrootara Donostia Hiriko Kutxa Literatur Saria 2007an irabazitako lana, Haranburu Altunaren Josafat antzezlana ekarri dugu, aldez, azken urteotan Euskal Herrian saritzen eta argitaratzen den antzerki mota baten erakusgarri egokia gertatzen delako. Egilea ezaguna da, ibilbide luzea izan duelako euskal literaturan, nahiz eta azken urteotan batez ere editore moduan jardun duen, eta horrek, aldez, idazletzan eginikoak gandutu ditu.\nAntzerkia, osotasunean hartuta, hizkuntza bat da, eta hizkera horretan trebatu beharra dago; ahozkoarekin bezala, belarriak hartara egin behar du eta horrek, nahitaez, antzerki asko ikustera eta, jakina, entzutera behartzen du. Euskal literatura dramatikoari dagokionez, antzerki idazleen belarria nekez zailduko da euskaraz propio sortu eta ekoizturiko antzezlanekin; Katalunian ez bezala, adibidez, gaur egungo euskal kulturan eta gizartean (ezta euskararen unibertsoan ere, itxura batean) antzerkia ez delako sektore estrategikoa, are gutxiago industriala ere —industriala? Bai, jakina, antzerkia, ikus-entzunezkoen antzera, industria ere badelako—. Euskal antzerkiak oraindik eginkizun du antzerkigintza bihurtzea. Euskal antzokietan nagusi dira euskaraturiko antzezlanak, lehenik beste nonbait arrakasta ondo egiaztatua izan dutenak. Osterantzean, negu partean telebistan arrakasta izandako antzezleek uda sasoirako propio ekoizturiko (elikabidezko) antzerki moduko batzuk —barregarriak, jakina, dramek, tragediek edo testu sakonek ez dutelako hainbeste saltzen—. Antzerkia herri baten kultur enbaxadorea izanez gero, zein litzateke Euskal Herriarena?\nJosafat honetan hemezortzi pertsonaia ditugu norgehiagokan; gehienak historikoak, hemengo zein kanpoko, erraz identifikatzeko modukoak: Dante, Unamuno, Santakruz, Axular, Pirandello, San Migel arkanjelua… Asmaturikoak ere txertatu ditu egileak, nahiz pertsonaia literario ezagunak, nahiz egileak berak sortutakoak: ETAkidea, Nartziso, Mari, Aitor… Zertan esanik ez dago, halako pisu eta diskurtso nabarmenak dauzkaten hemezortzi lagun eszenan behar bezala egokitzeak ekoizpen ahalegin handia eskatuko du noizbait eszenaratzea lortzen badu egileak. Nolanahi ere den, gaurko baliabide teknikoek konponbide errazen bat eman lezakete giza baliakizunen beharra zati batean konpontzeko, eszenetako batean pertsonaia guztiak batera agertzeak irudimena ederto dantzatzera behartuko badu ere.\nLuis Haranburu Altunak Euskal Herriko gizarte politikoan izan duen jarrera politikoarekin erraz ezkontzen da argiro eduki politiko handikoa den lan hau. Josafat berba biblikoak “Jainkoa epaile” esan gura ei du, ez du toki zehatzik adierazten, irakurleak bestela pentsa balezake ere; zentzu sinbolikoa du. Gure poeta lehenak deituriko azken judizioa dakar gogora. Epai zelaia, beraz. Eta idazleak, horrenbestez, Jainkoaren pare jarrita, batzuk infernura, beste batzuk zerura eta besteren batzuk linbora bidaliko ditu.\nEntsegu dramatiko honek antzerkigintzan hain erabilia den auziaren baliabide dramatikoa darabil zenbait ikuspegi abertzale juzkatzeko. Elkarrizketaren piura eduki arren, batzuetan urrun samar dabil ahozkotasunetik, areago barneratzen da filosofoek hain kutun dituzten elkarrizketa filosofiko-politikoen baranora. Euskal tradizioan, bestalde, ez dira ezezagunak Peru Abarka-ren moduko elkarrizketak. Dramaturgiaren argigarri eta lagungarri, autoreak zenbait musika pasarte aipatzen ditu; haietako pare bat, behintzat, zuzendu beharrekoak badira ere (testu osoak, orokorrean, behar lukeen hizkuntz orrazketarekin batera).\nAuzigaia konflikto dramatikoa argia denean, joko handikoak gertatzen dira epaiketa baten inguruan antolaturiko antzezlanak; alegia, benetako pertsona batek galtzeko handirik edukitzeak, berez, tentsio dramatikoa sortzen du. Testu honetan protagonistak arketipo edo ikur diren aldetik —egileak gurata hala bilatuta?—, urrun samar senti ditzake ikusleak edo irakurleak, hau da, beharbada haragi gutxi eta gogoeta asko dagoela. Zelanbait, asmo didaktikoa eta filosofi usaina apurtxo bat arindu behar lituzkete taulara egoki eraman nahi izanez gero. Hitzarekin batera, ekintza bide da gakoa antzerkian. Hau da, pertsonaiek hitz egin bitartean, zer gertatuko da, zertan dihardute berbetan jarduteaz batera? Zertan ari dira eszenategian, zein dira ekintza txiki horiek, ezinbestekoak, egunero benetako bizitzan ia ezari-ezarian denok egiten ditugunak? Nolanahi ere den, ezerk ez du behartzen fikzio bat sinesgarri izatera. Izan ere, antzerkian fantasiarik handiena bera ere hurbil-hurbileko senti daiteke, eta bizitasunez betea, harekin identifikatzeko modukotzat; horixe da artea, hain suertez. Horixe da literatura dramatikoaren dohain nagusia, literatura bezainbeste izatea drama. Edo komedia. Edo tragikomedia; beti ere, baina, bizitasunez betea; halakoxeak dira-eta drama klasiko edo dezimononiko —itxuraz— geldoak ere.\nLanak baditu alderdi dramatiko eta komiko nabarmen batzuk, ez dago ukatzerik, baina edozein modutan, asmo politiko eta didaktikoa nabarmenegia da haietan ere; zalantzan egongo gara beti ea idazleak gurata bilaturiko ondorioa denentz. Horrelako lan baten aurrean, nahitaez egin behar diogu itaun geure buruari ea zer harrera izango lukeen Euskal Herritik kanpoko antzerkigintzan. Edo euskal herrietan ere bai, jakina. Edukiari zein formari dagokienez, noski. Ikusita ia ez dela euskal antzerkirik sortzen, ezinbestean pentsatu besterik ez dago gaur egungo euskal literatura dramatiko gehiena ezin dela homologatu kanpokoarekin —itzultzen den kanpoko teatroa euskaraz estreinatu egiten delako, hain zuzen ere—. Zer (eta zenbat) saritzen eta argitaratzen den ikusita, euskal kulturgintzaren alor honetan nor diren guztiek, lotsaren lotsaz, burua nonbaiten ezkutatu beharko lukete. Euskal antzezlanek ez dute inoiz Espainiako sari nazionalik lortzen, eta, askozaz ere txarrago dena, ezta Euskadi saririk ere, hartara jarriz gero. Horrek zer edo zer esan gura du aditzeko belarririk duenarentzat. Antzerkiaren gailurra antzezpena bera da, eta taularik ezagutu gabe geratzen den lana, basamortuan aldarri egiten duenaren pareko.\nXXI. mendearen hasieran Haranburu Altunak, zelan edo halan, kitatu egin nahi du orain arteko Euskal Herriaren historiarekiko zorra. Beraz, mende honetatiko atzera begirako bat genuke testua, nahiz eta oso argi egon ez mende berriko dramaturgiarik eratu duen hartarako. Halere, testua eta antzezpena banaezinak dira literatura dramatikoa taularatzeko orduan, eta testuak beste kode batzuk ere behar ditu: dekoratua, tresnak, jantziak, makillajea, keinuak, argiak, soinua… Nolanahi ere, nekez jakin liteke zelan hartuko lukeen jendeak, hemengoek zein kanpokoek, euskal kultura osoaz zamaturiko juizio hau. Ikusleak elkarren arrimuan, elkarrengandik hurbil egoteak aurretik espero ez diren ondorioak izan ditzake, erabateko arrakasta edo porrotik itzelena! Aldez edo moldez, lana zenbait abertzalek eraiki duten historiaren euskarri —egilearen ustez— sasikoak desmitifikatzen ahalegintzen da. Eta esaten dituenetako batzuk ez dira erraz irensteko modukoak, ez etxean, ezta kanpoan ere. Lehen aipaturiko pertsonaiak eskematiko samarrak gertatze hori, beharbada, egilearen beraren bozeramaile huts izatetik datorke. Eskematikoak izatea, ordea, ez da oztopo gaur egungo dramaturgiaren aldetik. Zein da, nolanahi ere testu dramatiko baten balio literarioa? Nork neurtuko du esaldi bakoitzaren pisua, benetako antzezleek ozenki esan ezean?\nBestalde, ezin amaitu artikulu hau kontraesan moduko bat aipatzeke: egia da euskaraz idatzitako antzerki gutxi heltzen dela eszenatokietara. Baina, bestalde, inoiz baino literatura dramatiko gehiago idazten da Euskal Herrian. Kontua da literatura dramatiko hori ez dela gorpuzten eszenategi klasiko baten gainean, kamera aurrean baino, pantailetako antzoki birtualetan gauzatzeko. Jakina Josafat honen destinoa, antzokia ez bada, nekez egokituko da aspaldi honetan euskal pantailetan nagusi diren umorezko saioetako idazketa dramatikoan. Baina hamaika antzezteko jaioak gara, ordea. Oihala behera.


Kale-garbiketa zerbitzua - Noticia detalle - Zarautz\nZARAUTZ GARBIA UTE-ARI ESLEITU ZAIO ZARAUZKO KALE-GARBIKETA ZERBITZUA\n2021eko urtarrilaren 16an Udalbatzarrak egindako bilkuran, Zarauzko Udal mugapeko kale-garbiketa zerbitzuaren kontratua adjudikatzeko administrazio-klausulen eta baldintza teknikoen agiriak onartzea eta deialdia egitea erabaki zuen Udalbatzarrak.\nEskaintzak aurkezteko epea otsailaren 22an amaitu zen, eta epe horretan enpresa bakarra aurkeztu zen deialdira. Honenbestez, kale-garbiketa zerbitzua emateko kontratua Zarautz Garbia UTEari esleitu zitzaion.\nKontratu hau ekainaren 1ean sartu da indarrean eta 10 urteko iraupena dauka. Kontratuaren zenbatekoa 1.442.341,97 € BEZ barne / urtean da, eta zerbitzu honen barnean sartzen dira Zarauzko espaloiak, galtzadak, plazak, pasabideak, lorategi-guneak, eta orokorrean izaera publikoko zona urbanizatu guztiak garbitzeko ardura. Honez gain, hirigunetik kanpoko guneak, parkeetako bideak eta haurren jolas-guneak, eskoletako jolastokia, Merkatu plaza, Industrialdeak, hiri-altzariak eta abar garbitzearen ardura ere izango du enpresak.\n“Orain arte Zarautzen jaso izan dugun kale-garbiketa zerbitzua kalitatezkoa eta gertukoa izan da, baina gaur indarrean sartuko den kontratu berri honekin hobetuko dugu” adierazi du Iban San Martin (EAJ-PNV) Zerbitzu zinegotziak. “Auzoetako garbiketa zerbitzua areagotzeko hartutako konpromisoari helduz, orain arte astelehenetik ostiralera ematen zen garbiketa zerbitzua larunbatetara ere zabaldu da”.\nZarautz zazpi gunetan banandu da garbiketa zerbitzua emateko. Alde Zaharra eta Malekoia orain arte bezala egunero garbitzen jarraituko da eta, gainontzeko auzoetan, astelehenetik larunbatera luzatuko da zerbitzua.\n“Herritarren gaueko atsedena bermatzeko hemendik aurrera goizeko garbiketa zerbitzua ordubete beranduago hasiko da” gehitu du San Martinek. “Alde Zaharrean 7:00etan hasiko da eta auzoetan 7:30etan”. Honekin batera, zerbitzua emango duen enpresak bi garbiketa ibilbide desberdin diseinatu ditu, zerbitzua herriko puntu desberdinetatik hasteko helburuarekin.\nUdaldian plantilla handitu egingo dela zehazten da kontratuan, ohiko zerbitzua indartu, eta besteak beste, Malekoiko eta Alde Zaharreko gaikako edukiontziak goiz eta arratsalde hustutzeko, itsasertzeko portxeak garbitzeko eta herriko hainbat edukiontzi puntu desinfektatzeko.\nEnpresak baliatuko dituen makinaria eta ibilgailuak zehazterakoan Ingurumen ikuspegia ere kontuan hartu du Udalak. Enpresak erabiliko dituen ibilgailu gehienak elektrikoak edo hibridoak izango dira, kalitatezko zerbitzu jasangarriago eta isilago bat lortzeko.


Desafío de Getxo (Euskera) - Desafío de Guerreros España | 6k y 12k con obstáculos\n2019, EKAINAK 30, IGANDEA\nDESAFÍO DE GETXO ERRONKA\n6K I 20 OZTOPO-LASTERKETA\nAsiera 31 / 05 / 2019\nApril 46 €\nMaiatza 49 €\nPrezio guztiak +3€ derrigorrezko asegurua +2€ administrazio-tasak (+5€ hit elite)\nErregistro osoa 89% 89%\n12K I 25 OZTOPO-LASTERKETA\nApril 51 €\nMaiatza 54 €\nJune 57 €\nErregistro osoa 81% 81%\nZer da Warrior Challenge?\nEsperientzia berezia, ur asko + lokatza + dibertigarria.\nBataila baino lehenago gutxienez hiru entrenamendu.\nGerlarien Erronkaren kamiseta ofiziala.\nLasterketan egiten duzun denbora kronometratzeko itzultzeko txipa.\nKorrikalariaren zenbakia duen dortsala.\nUra eta fruta helmugara heltzean.\nDomina lasterketa amaitzean.\nDistantzia bakoitzarentzako hamar irteera-olatu daude, eta hauetako bakoitzean 150 korrikalarik parte hartu ahal dute gehienez. Olatuak ibilbidea eta oztopoak modu erosoan, seguruan eta denbora luzerik galdu gabe esperimentatu ahal izateko sortzen dira. Olatu bakoitzaren korrikalarien muga betetzen denean, hau itxi egiten da eta programatutako beste ordu bat aukeratu beharko duzu. Horregatik garrantzitsua da ahalik eta arinen izena ematea.\nHauek dira eskaintzen diren ordutegiak:\n(* Ordutegiak 15 minutu alda daitezke gehienez antolaketa hobetzeko helburuarekin )\nLasterketaren emaitzak adinaren eta sexuaren arabera antolatuta daude. Gizonezko eta emakumezko kategoriak daude, ondoko adinetan:\nEliten, kategoria orokorrak egongo dira gizonezko eta emakumezko sailetan, adinaren arabera banatu gabe.\nGizonezko eta emakumezko eliteko lehenengo hiru postuek garaikurra jasoko dute.\nElite sailkatze txanda honetarako:\nBanaka parte har dezakezu edo talde bat osa dezakezu, gutxienez 5 pertsonen parte hartzearekin eta gehienezko mugarik gabe. Taldeka parte hartuz gero, zure banakako kronometratzea izango duzu eta, horrez gain, zure taldearen denboraren batazbestekoa ere egingo da. Taldeak mistoak eta adin desberdinetakoak izan daitezke.\nZure irteeraren ordu bat eta erdi lehenago gutxienez heldu zaitez, horrela irteeraren zonaldean denborarekin sartu ahal izango zara eta zure ordutegiari dagokion beroketa egin ahal izango duzu.\nErantzukizunetatik salbuesteko gutuna sinatuta eraman. Horrela ilarak ekidituko dituzu.\nOztoporen bat ezin baduzu gainditu, zigor bat bete beharko duzu lasterketarekin jarraitzeko. Oztopo bakoitzean egongo diren langileek esango dizute zein den zure penalizazioa.\nEta ez izan buruhauste gehiagorik. Lasterketan zehar ondoko zerbitzu hauek izango dituzu:\nMediku arreta eta sorosleak.\nGarbitzeko lekuak lasterketa amaitzean.\nEz dugu dirua itzultzen, berdin da zein den arrazoia. Posiblea da zure kuota beste pertsona bati eskaintzea, administrazio-gastuengatik 15€ ordainduz. Lehiaketa hasi baino hamar egun lehenago ez da inolako aldaketarik egingo. Ez dugu krediturik ematen etorkizuneko lasterketetan parte hartzeko.\nIzen-emateari buruz edozein galdera egiteko, gurekin jar zaitezke harremanetan info@desafiodeguerreros.es posta elektronikoaren bidez.\nZergatik exekutatu Warrior Challenge?\nABENTURA BIZI IZANGO DUZU\nGAI ZARENA FROGATUKOLERAKUTSIKO DUZU\nEZIN AHAZTUZKO ERRONKA LAGUNEKIN PARTAKATUKO DUZU\nHAUR BAT ZINENEAN BEZALA GOZATUKO DUZO\nDesafío de Guerreros esperientzia berezia da, zure gorputzean marka bat utziko duen, baina batez ere zure memorian, proba fisiko eta psikikoak mugatzen dituelako proba lasterketa lehiakor batean, baina batez ere dibertigarriena, oztopo ikastaro batean Banaka edo taldeka bizi dezakezu.\nEsperientzia honetan emozio desberdinak izango dituzu eta probatu ahal izango dituzun une zoragarriak bizi ahal izango dituzu, nahiz eta batzuetan eroriko zaituzten oztopoak gainditu ere, beti izango duzu igo edo lagundu. Desafío de Guerreros bizitzaren irudikapen sinbolikoa da, eta beldurra galtzen duten guztiek eta beren bertsio onena lortzeko, zalantzarik gabe, WARRIORS dira.


Incest komikiak online, 410 online\nGizon tximista komikiaren incestaren parodia batean parte hartu zuen, non rubia arrebaren papera jokatzen zuen. Ohean ireki zen eszena, super heroiaren luzea azkar mugitu zen, neska 5 minututan amaitu zen.\nHentai anime ikusteko, berretsi adin helduak, arauak betetzeko. Lursailaren jarraipena HD kalitatean gure gunean ikusteko, zure telefono mugikorrean iPhone, Android eta tableta ikus ditzakezu.\nnagusia > Хентай > Incest komikiak\nWatch incest komikiak telefono mugikorrean linean


Biribilgunea egiteko lanak hasi dituzte gaur Munategin - Azpeitia - uztarria.eus\nBiribilgunea egiteko lanak hasi dituzte gaur Munategin\nAndoni Elduaien 2020-07-29 10:17\nHondeamakina bat lanean, Munategin.\nBiribilguneaz gain, bi autobus geltoki ere jarriko dituzte Munategin, eta txirrindularientzako bidea egokitzea ere aurreikusten dute.\nGaur, asteazkena, hasi dituzte Munategin biribilgune berria eraikitzeko lanak. 42 metroko diametroa izango duen biribilgune berria eraikiko dute gaur egungo bidegurutzearen gainean, eta hiru adar izango ditu: Basarte industrialdea, Azkoitia eta Azpeitia. Horrez gain, bi autobus geltoki ere jarriko dituzte biribilgunearen bueltan; txirrindularientzako bidea egokitzea ere aurreikusten dute.\nObrek lau hilabete inguruko iraupena izango dutela jakinarazi dute erakundeek, eta trafikoan "unean uneko eragina" izango duela aurreratu dute. Hori horrela, bidegurutzean ohiko mugimendu bat debekatzea posible dela jakinarazi dute. Lanek 499.112,56 euroko aurrekontua dute, eta Excavaciones Peru S.L. enpresak egingo ditu.


Testuaren koherentzia eta kohesioa: zenbait baliabide - 2012 - EIZIE\nGuztira, 12 ordu eskaini dizkiogu gaiari. Hasierako asmoa 15 laguneko talde bakar batekin aritzea baldin bazen ere, ikusita 45 bat lagunek eman dutela izena, 2 talde antolatzea erabaki du elkarteak. Hortaz, 30 itzultzailek jardun dute guztira: lehen taldeak irailaren 19, 20 eta 21ean, eta bigarrenak irailaren 24, 27 eta 28an, arratsaldeko 4etatik 8etara, Donostiako Kirol Etxean.\nLanari ekin aurretik, Julia Marin Arteaga irakasleak bi ariketa proposatu dizkie parte hartzaileei, astebeteko epea emanda nork bere kabuz egin eta e-mailez bidaltzeko: administrazio testu bat erlatiboz josia berridaztea, eta 2012ko Antzerkiaren Nazioarteko Egunaren mezua euskaratzea, John Malkovich aktoreak idatzia.\nGogoeta eginez abiatu dugu ikastaroa, hainbat adituren aipuak hizpidera ekarrita. Zertan da gaur eguneko prosamolde idatzia? Oro har, testu argiak sortzen ditugu? Zer esan nahi du euskal prosa heldu gabe egoteak? Ezberdinak dira idatzizko kodea eta ahozkoa?\nSegitzeko, aztertu dugu zer irizpide baliatzen ditugun hitzak esaldian antolatzeko garaian. Eraginkorrak dira Azkue/Altuberen lege zaharrak, oraindik ere eskola eta euskaltegi gehienetan irakasten direnak? Zenbat aukera bazterrarazten dizkigute lege horiek? Erabilera horri aurre egin nahian, gaur egun, izugarri zabaldu da aditza aurreratzeko aholkua. Jarraibide nahikoa da esaldi argiak idazteko? Non kokatu gainerako elementuak, zeren arabera antolatu? Zenbateraino da euskara ordena libreko hizkuntza?\nEta gogoeta gehiago… Esaldi bat eraikitzen ari garela, kontziente izaten gara zein den hitz protagonista? Nola eman protagonismoa hitz jakin bati? Zertan eragiten dio mezuari elementu bat esaldi nagusian kokatzeak edo menpekoan? Zer dela eta diogu halako atxikimendua erlatibozko perpausari? Zenbat egitura eder jaten dizkigu? Zer trikimailu erabiltzen ditugu esaldiak harilkatzeko?\nAmaitzeko, aurrerapauso bat eman dugu hitz ordenaren ikuspuntu gramatikala atzean utzita, eta joskera komunikatiboan murgildu gara. Batetik, nazioarteko prosan erabiltzen diren termino ugariak argitzen eta bereizten saiatu gara: Tema/Rema, Mintzagaia/Iruzkina, Topikoa/Predikazioa, Galdegaia/Fokua… Eta bestetik, adibideetan eta testu eredugarrien azterketan oinarrituz, ikusi dugu nola aplika daitezkeen kontzeptu horiek hiru mailatan: esaldia antolatzeko, esaldiak elkarri josteko eta testuari egitura emateko.\nLan giro bikaina izan dugu: interes handia eztabaidarako eta bide berriak jorratzeko. Balorazioetan, sakontzen jarraitzeko gogoa eta premia adierazi dute parte hartzaile gehienek, eta proposatu dute tailerren bat antolatzea aurrera begira, praktikara eramateko ikastaro labur honetan esperimentatu ditugun baliabideak.


Antroposofia XX mendearen hasieran Rudolf Steiner pedagogoak sortu zuen pentsamendu eta espiritualtasun korronte bat da. Korronte honen helburua espirituaren fenomenoak zehaztasun guztiekin aztertzeko zientzia bat sortzea da; zientzia hori mundu fisikoa aztertzen duen zientziaren parekoa izango litzateke. Dena dela zientzia terminoa antroposofiari aplikatuta nahiko eztabaidatua izan da eta sektore tradizionalek ez dute inolaz ere onartzen. Orokorrean, bestetik, hitz horrekin Steinerrek utzitako obra guztia izendatu egiten du. Antroposofiaren oinarriak diziplina eta zientzia desberdinetan aplikatu egin dira, esaterako, pedagogian (Waldorf hezkuntza), nekazaritzan (nekazaritza biodinamikoa) eta medikuntza antroposofikoan. (eu)\nAntroposofia XX mendearen hasieran Rudolf Steiner pedagogoak sortu zuen pentsamendu eta espiritualtasun korronte bat da. Korronte honen helburua espirituaren fenomenoak zehaztasun guztiekin aztertzeko zientzia bat sortzea da; zientzia hori mundu fisikoa aztertzen duen zientziaren parekoa izango litzateke. Dena dela zientzia terminoa antroposofiari aplikatuta nahiko eztabaidatua izan da eta sektore tradizionalek ez dute inolaz ere onartzen. Orokorrean, bestetik, hitz horrekin Steinerrek utzitako obra guztia izendatu egiten du. (eu)


Talaimendi txaranga indartzea helburu - Orio - Karkara.eus\nTalaimendi txaranga indartzea helburu\nKarkara 2017-09-14 16:41\nHaizezko musika tresnak jotzen dituzten Orioko gaztetxoak Talaimendi txarangan parte hartzera animatu nahi dituzte; "ilusioa eta gogoa" izatea da parte hartzaileen ustez giltza.\nOrioko Talaimendi txarangak herriko kaleak girotu ohi ditu ospakizunetan. Uda sasoian esaterako, arraunlariei egin zaizkien ongietorrietako soinu banda jarri du taldeak, herria festa giroan murgilduz. Dena dela, azken urtetan txarangako kide kopurua gutxituz joan da, eta taldea indartzeko deialdi irekia egin dute musika-tresnak jotzen dakiten oriotarren artean. Egun hamabost lagunek osatzen dugu txaranga, baina denok elkartzeko arazoak izaten ditugu. Eskarmentu handia duten kideak ditugu taldean, eta horiek beste txarangetako kideekin harremana dutenez, hainbat musikari laguntzera etortzen zaigu Hernaniko eta Andoaingo txarangetatik. Horregatik, herriko gazteak erakarri nahi dituzte txarangara, harrobia sortzeko eta Talaimendi txarangari bultzada emateko.\nBestalde, txarangak herrian duen presentzia ere handitu nahi dute. Askok arraun munduarekin lotzen dute txaranga, baina gustatuko litzaiguke Orioko Udalak beste jaietarako ere txaranga kontuan izatea. Ostiraletako pintxo-potea esaterako, txaranga hots alaiarekin erakargarriagoa izango litzatekeela uste dute.\nTalaimendi txarangan parte hartzeko gogoa eta ilusioa dira parte hartzaileen iritziz garrantzitsuenak. Txarangako musika tresnaren bat jotzen jakin behar da, gutxieneko ezagutza izan. Dena dela, taldearekiko konpromisoa izatea oso inportantea dela nabarmendu dute. Entseguetan parte hartzera, eta ahal den heinean gazteak kalean jotzera animatu nahi ditugu. Hasieran lotsa izatea normala izaten da, baina denborarekin hori desagertu egiten da, taldearen babesean errazagoa baita jendaurrean jotzea.\nOrioko txarangak ibilbide luzea du, eta bertatik sortu dira Euskal Herriko beste hainbat txarangetan eta bandetan parte hartzen duten musikariak ere. Dena dela, belaunaldi aldaketa gertatu zen taldeko zuzendaritzan: 2013. urtean gazte talde bat sartu ginen txarangan, eta taldearen gidaritza hartu genuen. 2013ko San Nikolas egunean Talaimendi txaranga elkarte moduan sortu genuen, eta lehen bi urtetan oso indartsu ibili ginen, baina beheraldia gertatu da; horregatik erakarri nahi ditugu gazteak. Jakin badakite Danbolin Musika Eskolan asko direla haizezko musika tresnak jotzen dituzten gaztetxoak, eta horiek ere taldera bideratu nahi dituzte. Irakasleekin hitz egin dugu neska-mutilak txarangan parte hartzera zuzendu ditzaten, ea animatzen diren.


ATZERAPENA Kupoaren negoziatzaile eta protagonistei buruzko Jardunaldia martxoaren 30ean\nAstelehena, 16 Martxoa 2020\nOsasun agintarien gomendioei, EHUren jarraibideei eta arreta eta prebentzio printzipioari kasu eginez, Batzorde Antolatzaileak martxoaren 30ean Bilbon egitekoa zen Kongresua atzeratzea erabaki du. Jardunaldiaren data berria iragarriko dugu, ziurrenik udazkenerako , berriak izan bezain laster.\nKupoaren negoziatzaile eta protagonistei buruzko Jardunaldia martxoaren 30ean\nAstelehena, 02 Martxoa 2020\nDatorren astelehenean, martxoaren 30ean, Ekonomia Itunaren eta Foru Ogasunen Dokumentazio eta Ikerketa Zentroak, UPV/EHUko Historia Garaikidearen Sailarekin eta Finantza eta Zerga Zuzenbidearen Arloko Zuzenbide Publikoaren Sailarekin lankidetzan, IX. Jardunaldia antolatu du "Kupoa aztergai: negoziatzaile eta protagonisten argitan (1841-2020)" izenburupean.\nIrekiera ekitaldia Bizkaiko Ogasun eta Finantza Saileko diputatua eta Ad Concordiam Ekonomia Ituna sustatzeko eta zabaltzeko elkarteko lehendakaria den José María Iruarrizagak egingo du.\nHainbat adituk parte hartu ondoren Estatuaren eta Euskal Autonomia Erkidegoaren eta Nafarroaren arteko negoziazioetako benetako protagonistei emango zaie hitz egiteko aukera. Pertsona ospetsu horien artean honako hauek egongo dira: Pedro Luis Uriarte Santamarina jauna, Eusko Jaurlaritzako Ekonomia eta Ogasun sailburu ohia; Mikel Aramburu Urtasun jauna, Nafarroako Ogasun eta Finantza Politikako aurreko sailburua, eta Pedro Azpiazu Uriarte jauna, Eusko Jaurlaritzako Ogasun eta Ekonomia sailburua. Estatuaren aldetik Cristóbal Montoro Romero jaunak hitz egingo du, Ogasun eta Funtzio Publikoko ministro ohia eta Ogasun Publikoko katedraduna denak. Jardunaldia amaitzeko Bizkaiko Ahaldun Nagusia den Unai Rementeria Maiz jaunak hitzaldia emango du, eta esku hartzaile guztien arteko eztabaida izango da.\nAmaiera ekitaldia Euskal Herriko Unibertsitateko (EHU) errektorea den Nekane Balluerka Lasa andreak burutuko du.\nEkonomia Ituna Nevadako Unibertsitatean, Reno\n2014. urtetik Nevadako Unibertsitateko William A. Douglass Center for Basque Studies zentroak ezagutzen arlo berria ezarri zuen bere jardueren barruan: legezko ikasketak eta ikasketa ekonomikoak, betiere autogobernuaren marko finantzario-ekonomikoa azpimarratuz, bereziki euskal sistema fiskala eta finantzaketa publikoko sistema. Abentura berri horren abiaburua Urteko 13. Konferentzia "Finantza-sistemak eta krisia" izan zen.\nBizkaiko Foru Aldundiari dagokionez probintziako gobernuak helburu moduan sartu zuen Bizkaia Goazen 2030 deritzon gobernurako plan estrategikoan Euskal Ekonomia Itunari eta konparagarriak diren sistema fiskal federalei buruzko nazioarteko ikerketen sustapena eta zabalkuntza. Bereziki, Bizkaiko Lurraldeko gobernuak, nazioarte mailako zabalkuntzaren bidez, euskal sistema fiskalari buruz kontzientziatzea bilatzen du eta, aldi berean, aurrera egin nahi du Euskal Ekonomia Itunaren eta Amerikako Estatu Batuetan eta munduan dauden beste eredu federal batzuen sistemen arteko egiturazko erlazioen ulermenean.\nHelburu erkide horiek lortzearen ondoreetarako benetan izan zen mugarria 2004an UNR eta Bizkaiko Gobernuaren artean sinatu zen lankidetza hitzarmena. Akordio horretan ezarri zenarekin bat ikasturte baterako Bizkaiko probintzia-gobernuko fiskalitatearen arloko bi aditu transferitu ziren 2015ean eta 2016an, zertarako-eta konparagarriak diren sistema federalei buruzko ikerketa lanak egiteko eta Euskal Ekonomia Ituna aurkezteko. Bi urteko iraupeneko lankidetza akordioaren emaitzak positiboak izan ziren eta horren ondorioz 2016an akordio berria sinatu zen, 2019an amaitzen dena; bigarren akordio honen arabera probintziako gobernuko bi adituk ikerketa lanak egin zituzten aldi batean 2017an eta 2018an.\nAkordioaren markoaren barruan, CBSk, Bizkaiko Probintziako Gobernuaren laguntza finantzarioarekin, Euskal Sistema Fiskalei buruzko Sinposio bat antolatuko du 2019ko apirilaren 3an eta 4an; jardunaldi horietan funtzionario publiko horiek CBSn egin dituzten ikerketen emaitzak aurkeztuko dituzte. Sinposioa aberastearen eta osotzearen ondoreetarako, halaber, Euskal Herriko Unibertsitateko (UPV/EHU) eta Bilboko Deustuko Unibertsitateko kide ospetsuak gonbidatuko dira gaiari buruzko euren ikuspegi desberdinak azal ditzaten. Txostengileek aztertuko dituzten sistema federalen artean Euskal Autonomia Erkidegokoa, EE.BB.ekoa, Suitzakoa, Australiakoa edo Kanadakoa daude.\nSinposioaren helburua euskal erakundeetako zergen arloko eta nazioarte mailako esparru akademikoko profesionalentzako topagunea izatea da eta munduko ikuspegi batetik deserdiratze zerga-politiketan interesatua dauden Renoko Nevadako Unibertsitateko ikasleak eta irakasleak gonbidatzen ditu.\nKonstituzio Auzitegiak baieztatu egin du Energia Elektrikoaren Ustiapenaren gaineko Zergaren konstituziozkotasuna eta Auzitegi Gorenak ROVER doktrina interpretatzen du\nAsteartea, 26 Martxoa 2019\nUrtarrilaren 17ko Epaian Konstituzio Auzitegiak baieztatu egin du Energia Elektrikoaren Ustiapenaren gaineko Zergari buruzko Arabako Batzar Nagusien uztailaren 9ko 24/2014 Foru Arauaren legezkotasuna; horren bidez ondoreak 2013ko urtarrilaren lehenera eraman ziren, estatuko antolamenduan zerga indarrean jarri zen datara, alegia.\nGoi Auzitegiak argudio moduan esaten du Foru Arau hori bat datorrela Ekonomia Itunaren xedapen gehigarrietatik bigarrenaren emaitza den egokitzapen-beharrizanarekin, beharrezko denborarekin hain zuzen ere Estatuaren eta Autonomia Erkidegoaren arteko adostasunaren bidez egokitzapen hori eragingarri bihurtzeko, zertarako-eta, aztergai dugun kasu honetan bidezko kontzertazioa eginda, Estatuak sortutako zerga berriak sartzeko.\nOrgano judizialak benetako atzeraeraginkortasun kasutzat jo duena ez da, beraz, energia elektrikoaren ustiapenaren balioaren gaineko zerga foru zerga sistemetan era eragingarrian sartzea bideratzearen ondorioa baino, horretarako zergaren kontzertazioaren ondoreen data ezarriz. Beraz, eta horrela adierazten du auzitegiak, ez gaude Energia Elektrikoaren Ustiapenaren gaineko Zergaren atzeraeraginkortasun arazo baten aurrean, zerga hori Estatuko 15/2012 Legearen bidez sortu zenetik existitzen delako; funtsa beste bat da, kasuan kasuko lurralde historikoaren zerga-sisteman integratzearen ondoreetarako eta Foru Aldundiak hori ordainaraztea, kudeatzea, likidatzea, biltzea eta ikuskatzea bideratzea lortzeko bere kontzertazioaren atzeraeraginkortasuna, alegia.\nBeste alde batetik, Auzitegi Gorenak joan den urtarrilaren 31n jaulki zuen Epaian ROVER kasuan eman zuen bere doktrina aplikatu dio Nafarroako Hitzarmenaren Arbitraje Batzordeak Foru Ogasunaren irizpidea baieztatu zuen kasu bati.\nAurreko epaien ildotik jarraituz Auzitegiak adierazten du konpainiaren egoitza Nafarroan egon arren eta negozioa zuzentzeko baliabide pertsonalak eta materialak dituen nabe industriala Lurralde horretan egon arren, ezin direla garrantzirik gabekotzat edo bestetik gabe osagarritzat jo enpresak txerriak erosiz (hala lurralde erkidean nola foru lurraldean) eta erosleak adierazten dion tokira (hala lurralde erkidean edo foru lurraldean nola Espainiatik kanpo) garraiatu eta erosle horren eskuetan jarriz burutzen dituen jarduerak.\nBeste jarduera horiek –foru lurraldean egiten den kudeaketa zentralizatua ez direnek- ere, argi eta garbi, balio erantsia sortzen dute beste toki horietan (berdin da Nafarroan edo lurralde erkidean kokatuta egon) garrantzitsuak diren lanak eta jarduketak egiten direlako, besteak beste merkatugaiak jasotzea, kargak eta deskargak, biltegiratzea, kasuan kasuko tokitik eta tokirainoko garraiatzea edo agindutako hiltegietan ematea; ataza horiek guztiak, oso argi dagoen bezala, ezin dira osagarritzat edo garrantzirik gabekotzat jo.\nAmaitu da Ekonomia Itunari buruzko saila\nOstirala, 15 Martxoa 2019\nHamabost ataletan banatutako azterlanean, Javier Armentia Basterrak sakonean jorratu du Ekonomia Itunaren edukia, bai tributuen aldetik, bai Itunean aurreikusitako finantza-harremanei eta harremanetarako organoei dagokienez. Forum fiscal aldizkariaren 248., 249. eta 250. zenbakiek azterlan horren azken hiru zatiak dakartzate. Geure-geurea dugun autogobernu fiskal eta finantzariorako sistema bereziari buruz amaitu den dokumentazio eta azterketa lan sakon horrek hura ulertzeko eta haren berri zabaltzeko ezinbesteko tresna bat jartzen du ikertzaileen eskura.\nBeste alde batetik, Espainiako Finantzaketa Autonomikoari eta Deszentralizazio Finantzarioari buruzko Ikertzaileen Sareak (RIFDE) Papeles a discusión aldizkariaren 2018ko 2. zenbakian J. Agustín Manzano Silvaren lan bat argitaratu du, Euskal Autonomia Erkidegoaren kupoari eta Nafarroaren ekarpenari buruzko akordioek araubide erkideko autonomia erkidegoei nola eragiten dieten aztertzen duena.\nEgileen doktrinara joan\nEkonomia Ituna Europan gaiari buruzko jardunaldia martxoaren 25ean\nDatorren martxoaren 25ean, Ekonomia Itunaren eta Foru Ogasunen Dokumentazio eta Ikerketa Zentroak, Historia Garaikidearen Sailarekin, Zuzenbide Publikoko Sailarekin eta EHUko Finantza eta Zerga Zuzenbideko Atalarekin lankidetzan, honako jardunaldi hau antolatu du: "Europar Batasunaren maila anitzeko zerga-gobernantza: foru ogasunen kasua".\nIrekiera ekitaldia José María Iruarrizaga Bizkaiko Ogasuneko diputatuaren eta Historia Garaikidean katedraduna eta Zentroko zuzendaria den Joseba Agirreazkuenaga kargura izango da.\nAskotariko adituen esku-hartzearen ostean, Ekonomia Ituna Sustatzeko eta Hedatzeko Elkarteak Ad Concordiam argitalpenen ildo berria aurkeztuko du. Inaugurazioa Nazioarteko Ikasketen Institutu Konplutentseko doktoretza-aurreko ikerlaria den Andoni Montesen lanarekin abiatuko da: "Foru autonomia eta integrazio europarra sozietateen gaineko zergaren esparruan".\nJardunaldia esku-hartzaile guztien arteko eztabaida batekin amaituko da.\nJarraitu egiten du “Todo sobre el Concierto Económico” serieak\nAsteartea, 29 Urtarrila 2019\nJoan autoreen doktrinara\nPlaza huts berria Ekonomi\nUPV/EHUn Ekonomia Itunari


Erreklamazioa (HH27, 3. eginkizuna) – IKA Bloga\nErreklamazioa (HH27, 3. eginkizuna)\n2020-03-18 2021-06-21 ikab1\nSantiago etorbidea, 15\nPasa den astean kolonia bat erostera joan nintzen Tximeleta dendara. Saltzailea oso adeitsua izan zen nirekin eta galdetu zidan zein kolonia gustatzen zitzaidan gehien. Azkenean, berak gomendatu zidana erosi nuen.\nErosi nuen kolonia oso ondo itxita zegoen bere bilgarriarekin, baina etxera joan nintzenean potea ireki nuen eta erdi hutsik zegoen. Orduan, dendara joan nintzen eta esan nion zer gertatu zen.\nHain ongi artatu ninduen neskak esan zidan hori ezin zela gertatu , neuk erabili nuela, eta ezin zidala aldatu kolonia berri baten truke. Nik esan nion ez nuela erabili, akaso, fabrikatzailearen akatsa izango zela; eta, mesedez, beste baten truke aldatzeko. Baina berak erantzun zidan hori ezinezkoa zela.\nHorregatik, eskatzen dut kolonia berri baten truke aldatzeko; edo, bestela, dirua itzultzeko.\nEreklamazioarekin batera dendan emandako faktura eta koloniaren argazkia aurkezten ditut. Espero dut nire eskaera kontuan hartzea.\nOion kalea 14, 5\nPrevious: Telelana: Monikaren aholkuak\nNext: Zeren falta sumatzen duzue egun hauetan?


J.M. UZELAI LH: March 2009\n2009ko otsailaren 5ean San Kristobaleko padurara joan ginen Aixerrekuko gidari batekin. Han gidariak bertan zegoen mapa bat erakutsi zigun eta azaldu zigun padura bat sortzeko bi elementu beharrezkoak direla, ur geza eta hark berarekin dakarren lokatza, eta ur gazia eta hark berarekin dakarren harea.\nPaduratik gindoazen bitartean, landare batzuen aurrean gelditu ginen, eta azaldu zigun landare haiek lezka zirela, eta ekosistema baten parte hartzen dutela baina Argentina- tik ekarritako plumero izeneko landare inbasore batek lekua kentzen diolako gero eta gutxiago daudela. Landare hori esporaz ugaltzen denez oso errez ugaltzen da eta oso zaila da landare\nhori betirako akatzea, orain hainbat ikerketa daude landare horri buruz. Ondoan, hosto gabeko zuhaitz bat zegoen, eta kontatu zigun zuhaitz batzuek neguan hostoak galtzen dituztela ez dutelako elikagai nahikorik haiek negu guztian mantentzeko.\nAurrerago joan ginenean, ur ertzean zeuden landare eta txirlei buruz hasi zen hizketan. Salicornia izeneko landare bateri buruz hitz egin zigun eta beraren adar zati batzuk dastatzeko esan zigun, zapore gatzatua zuten eta azaldu zigun marearekin zerikusia zuela. Gero kontatu zigun padura artifiziala dela, gizonak egina, astilerokoek ibaia dragatu egin zutela eta orain padura dagoen tokira harea bota, itsasontzi handiak pasatzeko.\nUr ertzetik aldendu ginenean gidariak teleskopio bat atera, eta han, ibai ertzean zeuden itsas mikak ikusi genituen, oso irudi polita izan zen, txori batzuk lumak garbitzen zeuden, beste batzuk lotan eta besteak berriz, eguzkia hartzen.\nTxoriak ikusi ondoren, trenbiderako biderantz abiatu ginen. Bidean zehar hainbat aztarna eta zulo ikusi genituen, gehienak azeri aztarnak ziren, baita hango landareria ere ikusi genuen. Tren geltokira heldu ginenean eskolara itzuli ginen.\nordua: 14:39 iruzkinik ez:\nordua: 15:54 iruzkinik ez:


Gida baimenarekin bueltaka | Faroa\n← Benidormen, oporretan\nFernando haurrak hezur-muina behar du →\nHaserre nago. 58 euro kobratu didate gida baimena hiru urtez luzatzearren. Ez fakturarik, ez eta azalpen garbirik. Hasieran, hiru urtez luzatuko didatela, eta ez bost edo hamar, urtebete falta zaidalako hamargarrena egiteko hezur muineko transplantea egin zidatenetik; horregatik, eta Sintrom hartzen ari naizelako. Hori, medikuaren epaia. Bertako andreak harrituta galdetu dionean ea hamar urte behar diren transplantea egin zidatenetik hiruko muga gainditzeko, orduan medikuak esan dio hiru urtekoa jarri didala Sintrom hartzen ari naizelako.\nDurangon gertatu zait, Durango Zentru Psikoteknikoan. Proba guztiak ondo gainditu ditut, baina gero etorri dira komeriak, aipatu ditudanean orain hamar urte izandako gaixotasuna eta Sintrom.\nIrudipena dut gida baimena luzatzea bihurtu dela negozio handi potoloa, eta benetan dirua egiten dutela inoiz gaixorik izan garenokin, hiru urteko luzapena emanez gero, —eta ez bost edo hamarrekoa— ziurtatzen baitute diru sarrera sarriagoa. Ez dago eskubiderik.\nKategoria: Sailkatugabeak Etiketak durango, gida_baimena. Gorde lotura.\n5 Responses to Gida baimenarekin bueltaka\n2012(e)ko apirilaren 13a 19:11\nOrain dela urte pare bat niri gertatutakoa. Agiria lortzera joan eta betaurrekoak kentzeko esan zidaten. Nire bista arakatzen hasi eta betaurrekoak behar nituela esan. Horretarako ez da oso trebea izan behar, ezta?\n2012(e)ko apirilaren 15a 22:10\nPsikoteknikoa 50 euro kobratu zizkidaten. Ikusmena ere ez zidaten begiratu. – — -¿Qué tal ve?\n– Pues hombre, llevo gafas.\nEz zuen gehiago begiratu, dokumentuan “Precisa de lentes” jarri zidan….\n2012(e)ko apirilaren 17a 12:12\nZuen esperientziak ere ikusita, esan liteke sektore horretan katxondeo asko dagoela, katxondeo interesatua baina.\n2012(e)ko apirilaren 20a 21:02\nKasualitatez, nik atzo berritu nuen gida baimena. Arrasaten egin nuen nik Prest! izeneko toki batean.\nBi froga izan ziren: historiaurreko bideo joko kutre bat eta, ondoren, tramite hutsa zen azterketa medikoa. Guztira, 59 euro.\nOso garesti iruditu zitzaidan.\n2012(e)ko apirilaren 21a 15:58\nZenbat negozio ez ote diren antolatu horrelako zerbitzuen gainean! Eta dena bitartekari lan halamoduzkoa egiteko.


Txupinazoak - Deia\njosu torre 09.02.2020 | 12:20\nBOLANDERA batez dei-tzea ez da atzo goizeko kontua. Ia edozertarako. Jai egiteko gehien batean, gaur egun hainbatean ez den arren, meza nagusia noiz den jakinerazteko ere bai. Jakina kanpaiak ere badirela horretarako, ordu erdi lehenago bat, ordu laurdenera bi eta ordu berean hiru, baina aspaldi hauekin batera bolanderak izaten dira batik bat baserri kutsuko auzoetan. Bolanderak, batez beste pilota partidak edo idi demak hasten direla ohartarazteko eta, zelan ez, erromeria non eta noiz den jakin arazteko. Hori gutxi balitz, arrunta da eukaristia orduan bolandera bat jaurtitzea joaterik izan ez dutenek ere neurri batean meza hori bizi dezaten. Ez mediterraneotarrei beste baina gustatu gustatzen zaigu bolbora guri ere.\nTxupinazoarena beste kontu bat da. Inor haserretuko den arren, Iruñeako San Ferminetatik datorren ohitura delakoan nago kontu hori eta frankismo ondoren jai zabalago edo askeagoetan hedatu dena. Edozein herri edo auzotan ia ezinbestekoa den arren, EHko bost hiriburutan duen ezaugarriei emango diegu begirada sinple bat. Uztailaren 6koa izanen da ziur asko munduan ezagunena, San Fermin horiek direlako non-nahi hedatuenak. Ia betidanik Nafarroako hiriburuan txupin horri sua nork emango dion izaten da ardura nagusia; nor hori politikan izan diren, eta diren, oreka edo desorekak lekuko. Pentsatu oraindik oso berria dela Viva San Fermin ondoren Gora bat tartean itsaste hori ere.\nBaionak hartzen dio lekukoa Iruñeari, han ere izaten da atazarik une horren protagonista aukara-tzean, baina politikatik landa euskara edo kulturan jartzen dute begirada. Txupinaren zarata bai baina, batez ere, Lehoi Erregeak herriko giltza herriaren esku uztea da zeremonia horren lehengaia. Bertso bidez pregoi xumea egitea ere ohikoa egin da. Gasteizko Ama Zuriaren ferian Zeledon jaunak daroa ia erabateko protagonismoa, zigarro puruak erretzea murriztu zenetik. Donostian txupina gutxi iritzi eta kainonazoa jaurtitzen dute eta Bilbon berriz, pregoiaren edukiak har-tzen du garrantzia. Gora jaiak bada!


Hasi da Alicia haurtxoaren hilketa argitzeko epaiketa - Gasteiz - Alea.eus\nHasi da Alicia haurtxoaren hilketa argitzeko epaiketa\nErredakzioa 2018-09-05 15:55\nAlicia haurraren hilketa salatzeko egindako elkarretaratzea. / Alea\nAlicia haurra hiltzea eta haren ama hiltzen saiatzea leporatuta, espetxealdi iraunkor berrikusgarria eskatu dute akusatuarentzat, EAEn lehendabiziko aldiz\nAsteartean hasi zen, Arabako Lurralde Auzitegian, 17 hilabeteko Alicia haurraren hilketa argitzeko epaiketa. 2016ko urtarrilaren 25ean gertatu zen krimena; ustez, gizon batek umea leihotik bota zuen, eta, ostean, haurraren ama hiltzen saiatu zen. EAEn, lehenengo aldiz, espetxe iraunkor berrikusgarria eskatu dute akusazioek eta Fiskaltzak, umea "azpikeriaz" hil zuela leporatuta.\nIkusmin handia sortu du Gasteiz kolpatu zuen hilketa haren epaiketak. Zazpi emakume eta lau gizon aukeratu dituzte herri epaimahaia osatzeko, eta egunotan entzuten ari dira akusazio eta defentsaren argudioak.\nGasteizko Askatasuna kaleko lehen pisu batetik bota zuen haur txikia, ustez, Daniel M. musika irakasleak. Umeari sexu erasoak egin zizkiola aitortu zion Ertzaintzari, eta bikotekideak abusuak egiten harrapatu zuela gizona. Jarraian, itxita zegoen leiho batetik bota zuen emakumearen alaba. Hil egin zen garezur eta garun traumatismo larrien ondorioz.\nJesus Poncela magistratuak, auzitegiko epaimahaiaren presidenteak, epaitu beharreko gertakariak mugatu ditu autoan, eta ama hiltzeko saiakeran "azpikeriarik eta ankerkeriarik" ez zela izan argudiatu du; hortaz, ezin da hilketa saiakera zigorrik eskatu, nahiz eta bi akusazio partikularrek eta herri akusazioak (Clara Campoamor elkartea) hori eskatu duten.\nUstezko hiltzaileak, bere aldetik, diagnostikatu gabeko "eskizofrenia paranoide larria" duela argudiatu du defentsak. Abokatuaren arabera, kanabisaren eta alkoholaren kontsumoak areagotuta, "ankerkeriaren haragitzea" ikusi zuen gizonak umearen aurpegian; erotasuna dela eta, salbuestea eskatu du defentsak. Akusatuak bere burua "aingeru txuri" baten moduan ikusten zuela adierazi zuen asteazkeneko deklarazioan, eta "munduaren suntsiketa saihestu" behar zuela; ama, berriz, gizateriarekin amaituko zuen "gaizkiaren hazi" gisa ikusten duela adierazi du.


Osasun arreta "kinka larrian" dagoela salatzeko manifestazioa deitu dute - Gasteiz - Alea.eus\nOsasun arreta "kinka larrian" dagoela salatzeko manifestazioa deitu dute\nErredakzioa 2019-02-06 11:09\nAbenduan hasi ziren elkarretaratzeak egiten lehen arretako langileak. LAA\nOsakidetzako Lehen Arretako zerbitzuetako medikuek, erizainek eta administrazioko langileek batzarra eta manifestazioa deitu dituzte larunbatean, otsailaren 9an, Gasteizen. Lehen Arreta Arnasberritzen plataforman bildutako profesionalek uste dute azken urteetan Osakidetzan gertatu diren murrizketen ondorioz, lehen arreta "kinka larrian" dagoela. Hortaz, egoera salatzeko, Osakidetzako langileak ez ezik, herritarrak ere deitu dituzte elkarretaratzera. 13:00etan hasiko da manifestazioa, eta Europa jauregitik abiatuko da.\nLehen Arretako profesionalek egunero bere lana egiteko dituzten "muga handiak" nabarmendu dituzte. Hori horrela, osasunean jarduteko denbora falta salatu dute, eta "gehiegizko" burokrazia ere kritikatu dute: "Azken urteetan, Lehen Arretaren, eta ondorioz, osasun sistema publiko osoaren etengabeko gainbehera jazo da. Gero eta handiagoak dira ospitale-arretan egiten diren inbertsioak eta, aldiz, Lehen Arretan gero eta gutxiago inbertitzen da. Osasunaren kudeaketa ospitalean zentratuta dago, eta Lehen Arreta ospitalearen menpe kokatu dela sentitzen dugu".\n"Ihes egin dute profesionalek"\nGainera, langileen ordezkapenetan dituzten arazoak eta kontratu berrien "ezegonkortasuna eta prekarietatea" kritikatu ditu Lehen Arreta Arnasberritzen plataformak. "Duela hainbat urte ez dira profesionalen laneko bajak, oporrak edo jardunaldi murrizketak ordezkatzen. Ordezkapen falta hauek salatzen ditugunean medikuak falta direla esaten digute, baina benetan gertatzen ari dena da profesionalek beste herrialde batzuetara ihes egiten dutela, kontratu duinen faltagatik". Hala, plataformaren esanetan, Euskal Autonomia Erkidegoan, 2011 eta 2016 urteen artean, 1.000 medikutik gora gaitasun agiria eskatu dute atzerrian lan egiteko.\nHartara, hainbat aldarrikapen plazaratu dituzte Lehen Arretako langileek, eta horiek dira larunbateko manifestaziora eramango dituztenak. Batetik, Lehen Arretarako aurrekontua igotzea eskatzen dute, aurten %20 igotzea, eta 2021ean %25. Bestalde, giza baliabideen plan bat onartzeko exijitu dute, behin behineko langileen kontratuak hobetzeko eta laneko bajak, erretiroak, oporrak edo jardunaldi murrizketak kubritu ahal izateko.


Muruamendiaraz eta Miren Agur Meaberen arteko elkarlanaren emaitza: 'Geltokia' — dantzan.eus\nHemen zaude: Hasiera › Hemeroteka › Muruamendiaraz eta Miren Agur Meaberen arteko elkarlanaren emaitza: 'Geltokia'\nMuruamendiaraz eta Miren Agur Meaberen arteko elkarlanaren emaitza: 'Geltokia'\nLarunbatean Orion ikusi ahal izango da, oholtza gainean bederatzi dantzari ariko direlarik\nOrain arte jende gutxik ikusi ahal izan du Aukeran dantza-konpainiaren lan berria, 'Geltokia' delakoa. Larunbatean izango da beste aukera bat, Karela kiroldegian 22:00etan, Kilometroak direla-eta.\nEdu Muruamendiaraz, Aukeran konpainaren sortzaileak, denboraren, bizitzaren gaineko koreografia bat nahi zuen osatu, beharbada 50 urte bete dituelako aurten. Eta, halaxe, Miren Agur Meabe idazlearekin elkarlanean, 'Geltokia' diseinatu du.\n«Gutxi gorabehera, bi urtez behin egiten ditugu ikuskizunak Aukeran konpainian. 2011n 'Burnia' egin genuen, Bilboko Arriaga antzokian eman genuena. Iaz, uztailean, Lekeition aritu ginen, izan ere herri horretan urtero prestatzen baitute ikuskizun bat bertako musika bandarekin batera, eta orduan ezagutu nuen Miren Agur Meabe, bertan parte hartzen ari zelako. Ez genuen elkar ezagutzen. Esan nion nahi nuela denboraren iragaiteari buruzko espektakuluren bat egin, eta ea lagunduko zidan. Esan zidan hilabete eta piko emateko, eta hitz egingo genuela. Halaxe, tarte hori pasatakoan deitu zidan, esanez bazeukala gidoi moduko bat».\nDantza-ikuskizuna da, baina tartean izango dira hitz batzuk ere. Zehatzago esanda, Miren Agur Meaberen poema bat entzun ahal izango da.\nBederatzi lagun ariko dira eszenategian: bost neska eta lau mutil. Hona izenak: Amalia Basilio, Garazi Egiguren, Ander Errasti, Ioritz Gallarraga, Ione Iriarte, Axier Iriarte, Ekain Kazabon, Uxue Urruzola eta Itziar Uzkudun. «Hemezortzi eta hogeita hamar urte bitarteko neska-mutilak dira. Beteranoetako bat Asier Errasti oriotarra da. Berarentzat egun polita izango da», adierazi digu zuzendariak.\nKonpainiaren historiari erreparatuta, ikuskizun honek badu berritasun nabarmen bat: eszenategian irudi batzuk proiektatuko dira, eta aurreneko aldia da hori egiten dena. Aukeran-en seigarren lan handia da, eta Muruamendiaraz harro dago: «Nik uste dut goia jo dugula, 'Gernika' ikuskizunarekin jo genuen bezala».\n'Geltokia' honetarako 60. hamarkadako estetika hobetsi dute. Dantza-pausoei dagokienez, «une kañeroak gutxiago dira oraingoan». Eta, ohitura den bezala, euskal dan-tza-urrats tradizionalak eraberrituta ikusiko dira. «Izango da fandangorik, izango da Zuberoako maskaradarik... Kriston buelta eman diegu dantza tradizionalei».\nIkuskizunaren pasartea. / AUKERAN


Mikroestatuak - EB Europako Batasuna ez den Europa - Udako serieak - Berria.eus\nOsteguna, 2020ko 1\nMikroestatuak. Munduko estatu independente txikienetako sei Europan daude. Hiri baten edo eskualde txiki baten tamaina baino ez dute, bai azaleran, bai biztanlerian. Ez dira EBko kide, baina ondoan dituzten estatu handiekin duten dependentziarengatik, harreman estua dute batasunarekin.\nTxirrindulariak Frantziako errepideetan, 2009ko Tourrean, atzean Monakoko Printzerria dutela. MANUEL BRUQUE / EFE\nTxiki izaten segitzeko asmotan\nMunduko hamasei estatu txikienen artetik bortz Europan daude, eta bortz horietatik lau, munduko sei txikienen artean daude. Txikienetan handiena, Andorra, azaleran Zuberoaren erdia baino pixka bat handiagoa da, eta guti goiti-beheiti Bizkaiko Getxo hiriak adina biztanle ditu. Baina estatu independente bat da, eta aulki bat du NBE Nazio Batuen Erakundearen Batzar Orokorrean. Eta, Andorra bezala, nazioarteko estatu independenteen klub handienaren kide dira Liechtenstein, Monako eta San Marino. Vatikano Hiriak, berriz, behatzaile estatusa dauka. Europako mikroestatuak dira horiek, bai azaleran, bai biztanle kopuruan hagitz tamaina txikia badute ere, denbora joan, denbora etorri, independentziari eta izaera nazional bereziari eutsi diotenak. Bertze berezitasun bat ere badute: ez dira EB Europako Batasuneko kide.\nEuropako mikroestatuak fenomeno politiko eta historiko berezi bat dira, kontinenteak jasan dituen gerrei, inbasioei, muga aldaketei eta bertzelako prozesu politikoei irautea lortu baitute, estatu handiagoak eta baliabide gehiagokoak ziren hainbat desagertu diren bitartean. Andorrak, errate baterako, lortu ditu gainditzea Espainiako Erresumak Iberiar penintsula osoaren kontrola hartu zuen garaia (XVI. eta XVII. mendeetan), Frantziako Errepublikaren okupazio urteak (XIX. mendean), eta Espainiako gerraren eta II. Mundu Gerraren urteak (1936-1945). Edo, bertze bat aipatzearren, San Marinok lortu zuen Italiako Erresuma sortzeko prozesutik kanpo gelditzea, XIX. mendean. Horregatik, gaur egun, Italiak erabat inguratzen du Donostiako udalerriaren azalera berbera duen errepublika. Abildade diplomatiko handia, eta garaian garaiko gatazkaren edo prozesuaren nondik-norakoak ulertzeko gaitasuna erakutsi dute, estatu handiagoek interesik eduki ez zezaten haiek xurgatzeko —edo interesa bazuten, xurgatuta ez bukatzeko—.\nAndorrako bi estatuburuak elkarrekin: Joan Enric Vives Urgell elizbarrutiko gotzaina eta Emmanuel Macron Frantziako presidentea, 2017an, Parisko Eliseo jauregian. Ian Langsdon / Efe\nIndependentziari eusteko, berebiziko inportantzia izan du bizilagun boteretsu baten babespeko bihurtzeak. «Praktikan, mikroestatu guztiek behar dute bizilaguntzat dituzten herrialde handiagoen babesa hainbat arlotan», azaldu du Wouter Veenendaal ikerlariak. «Errate baterako, Suitza arduratzen da Liechtensteinen atzerriko ordezkaritza diplomatikoaz, eta, posta eta diru batasunaren bidez, baita finantza eta diru kontuez ere. Horren antzera, Monakoko epaile gehienak Frantziakoak dira, eta San Marinoko polizia gehienak, berriz, Italiakoak». Andorrakoa ere kasu berezia da hagitz. Frantzia eta Espainia arduratzen dira Andorraren defentsa politikaz. Printzerri bat da, Erdi Aroan sortua, eta estatu buruzagitza partekatua du: Frantziako Errepublikako presidentea, eta Andorra eta Kataluniako zati bat hartzen dituen Urgell elizbarrutiko gotzaina dira printzeak —gaur egun, Emmanuel Macron eta Joan Enric Vives—.\n"Kide bihurtuko balira, EBren arauak bete beharko lituzkete zergetan, bankan eta finantzetan"\nWouter Veenendaal. Leiden unibertsitateko irakasle eta ikerlaria\nHerbehereetako Leiden hiriko unibertsitateko Zientzia politikotako irakaslea da Veenendaal, eta estatu txikien inguruko hainbat ikerketa egin ditu, Europan ez ezik, baita Afrikan, Kariben eta Ozeano Barean ere. Europakoen kasuan, azaldu du Vatikano Hiria bertze lau mikroestatuetatik aparteko kasua dela. «Normalki ez da estatu erreal gisa ikusten, ez duelako populazio egonkorrik». Vatikano Hiria Goi Erdi Arotik XIX. mendera arte existitu ziren Elizaren Estatuen oinordekoa da; hau da, Eliza katolikoko aita santuaren aginte zuzena zuen lurraldearen azken hondarra. Vatikanoko estatua 1929an sortu zen, Italiako Erresumarekin akordio bat egin ondoren, erresuman Benito Mussolini diktadore faxistak agintzen zuenean. Geografikoki Erromako auzo bat dela erran liteke, eta Eliza katolikoaren botere zentroa izateko helburua du.\nSan Marinoren aurrekaria\n800 pertsona inguru bizi dira Vatikano Hirian, gehienak klerikoak, eta gainerakoak Guardia Suitzarreko kideak eta funtzionario zibil gutxi batzuk. Nazioartean estatu independentetzat onartua dago, ordezkaritza diplomatikoak ditu mundu osoan, eta euro eta pasaporte propioak jaulkitzeko eskubidea du —pasaportea jaso dutenek Vatikanoko herritartasuna galtzen dute hirian duten egitekoa bukatu ondoren, eta jatorrizko herrialdekoa berreskuratzen dute—. Baina ezberdintasun nabarmenak ditu bertze mikroestatuekin, bai funtzionamenduan, eta, gehienbat, nortasunean.\nAntoni Marti Andorrako gobernuburua, Serge Telle Monakoko Estatu ministroa eta Nicola Renzi San Marinoko Atzerri idazkaria, iaz, Monakon egin zuten bilera baten ondoren. EFE\nEBrentzat erronka bat da estatu horiekiko harremana, baita haientzat EBrekiko harremana ere. Andorrak, Monakok eta San Marinok babesletzat dituzten estatuak EBko kide dira, eta hiru mikroestatuak batasuneko lurraldeez inguratuta bizi dira. Horregatik, nahiz eta ez duten batasuneko erabakietan parte hartzeko eskubiderik, estatu babesleen bidez hainbat arau aplikatzen zaizkie, eta integrazio esparru batzuen parte dira. Errate baterako, hiru mikroestatu horiek aduana batasuneko kide dira, eta euroa dute dirutzat. Baina, kontrara, ez dira zirkulazio askeko Schengen eremuko kide, nahiz eta Monakok Frantziarekin adostuta eta San Marinok Italiarekin muga irekita duten —Andorrak, ordea, kontrol iraunkorrak ditu Frantziarekin eta Kataluniarekin—.\nBaina estatu horiek ez dute interes handirik erakutsi EBko kide izateko. «Nik dakidala, EBko kide izateari buruz eztabaida serio bat izan duen mikroestatu bakarra San Marino izan da», azaldu du Veenendaalek. Hain zuzen, 2013an erreferendum bat egin zuen EBko kide izateko eskaera egin ala ez erabakitzeko, eta gehiengoak baiezkoa erantzun bazuen ere, parlamentuak bertan behera utzi zuen erabakia, parte hartzea txikia izan zelako. Ikerlariaren arabera, nazioarteko finantza krisiaren ondorioz planteatu zuten EBn sartzea, San Marino «gogor» kolpatu baitzuen, eta irtenbide bat izan zitekeela pentsatu zutelako herritar anitzek. «Gaur egun, herritar eta alderdi gehienak EBko kide izatearen aurka daude».\n"Mikroestatu gehienak hagitz aberatsak dira, eta behar adina onura lortzen dituzte EBtik, horko kide izan gabe"\nInteres falta horren arrazoitzat estatu horien jarduera ekonomikoak eta bizimodua ikusten ditu Veenendaalek. «Kide bihurtuko balira, EBko arauak bete beharko lituzkete zergetan, bankan eta finantzetan, eta, segur aski, ekonomikoki sufrituko lukete». Izan ere, mikroestatuek ekonomia iturritzat erabili dute banka sistemaren iluntasuna, eta salerosketarako zerga salbuespen bereziak. Zerga paradisutzat salatu izan dituzte. EBk gaur egun ez ditu hala izendatzen, baina gogor estutzen ditu Bruselarentzat onargarria den araudi bat ezar dezaten. «Mikroestatu gehienak hagitz aberatsak dira, eta behar adina onura lortzen dituzte EBtik, horko kide izan gabe». Gainera, Leiden unibertsitateko ikerlariak arrazoi politikoak eta sozialak ere ikusten ditu interes faltaren gibelean. «Monakok eta Liechtensteinek monarkia boteretsuak dituzte, eta EBk anitzetan kritikatu ditu demokratikoak ez izateagatik. Kide bihurtuko balira, segur aski haien sistema politikoak erreformatu beharko lituzkete». Sozialki, berriz, Veenendaalen ustez mikroestatuek «gizarte nahiko kontserbadore eta erlijiosoak» dituzte. «Hagitz lege zorrotzak dituzte abortuarekin, eutanasiarekin, LGTB eskubideekin —sexu berekoen ezkontzena bezalako auzietan—, eta droga leunekin. EBko kide bihurtuko balira, Europako giza eskubideen taldeek presio eginen liekete lege aurrerakoiagoak onar ditzaten kontu horietan».\nMatteo Fiorini eta Enrico Carattoni San Marinoko kapitain buruak (estatuburuak) Frantzisko I.a Eliza katolikoko aita santuarekin, iaz, Vatikano Hirian.. Stefano Rellandini / Efe\nEBk politika koherente eta bateragarri bat ezarri nahi du mikroestatu guziekin, eta 2015az geroztik elkartze akordio bat negoziatzen ari da haiekin. Baina EBk berak ere ez du interesik mikroestatuak klubeko partaide egiteko. Horrek suposatuko luke, bertzeak bertze, Europako hiri txiki baten tamaina duten estatuek Alemaniak eta Frantziak dituzten eskubide berberak edukitzea Europar Kontseiluan. «Herrialde handien sentipena da estatu txikiek eragin handiegia dutela auzi politikoetan eta ekonomikoetan, betorako eskubidea barne». Gaur egun, EBko estaturik txikiena Malta da; Andorra baino txikiagoa da azaleran, baina sei aldiz biztanle gehiago dauzka.\nUeli Maurer Suitzako presidentea eta Alois Liechtensteingo printze oinordekoa Suitzako ohorezko guardiaren aurrean, joan den apirilean, Bernan.. EFE\nAndorraren, Monakoren eta San Marinoren aldean, ezberdina da Liechtensteinen egoera. Lehenik eta behin, printzerri horren babesle den estatua, Suitza, ez da EBko kide. Eta, bigarrenik, Liechtenstein EFTA Europako Merkataritza Librerako Elkarteko kidea denez, harremanetarako markoaren zati handi bat egonkortuta du horren bidez. Suitza bera, Norvegia eta Islandia dira EFTAko bertze kideak. Europako Merkatu Bakarreko kideak dira EBko herrialdeekin batera, eta zirkulazio askeko Schengen eremuan daude. «Uste dut hori dela mikroestatuek EBrekin nahiko luketen harreman eredua, onurak lortzea kide izan gabe».\nEtorkizunera begira, Veenendaalek aukera bakarra ikusten du mikroestatuek EBko kide izateko nahia agertzeko: «Krisi ekonomiko edo finantza krisi handi bat, mikroestatuentzat egiazko mehatxu bat litzatekeena. Azken krisian, 2008-2012 artekoan, Islandia eta San Marino bat-batean interesatu ziren EBko kide izatearekin, krisiari ihes egiteko modu baten gisan ikusi zutelako. Hala ere, haien ekonomiak hobetzen hasi zirenean, EBko kide izateko interesa gutxitu egin zen».\n1963. Europako aduana batasuna sortu zen, eta Monako hasieratik egin zen horko kide, Frantziarekin mende bat lehenago egina zuen aduana hitzarmenaren ondorioz.\n1991. Andorra eta San Marino Europako aduana batasunean sartu ziren.\n1995. Liechtenstein Europako Ekonomia Esparruan sartu zen EFTAko beste bi estaturekin batera, eta Elkartze akordioa sinatu zuen.\n2002. Andorra, Monako, San Marino eta Vatikano Hiria euroa erabiltzen hasi ziren, eta EB Europako Batasunak baimena eman zien euro kopuru propio bat jaulkitzeko.\n2011. Liechtenstein Schengen eremuko kide egin zen.\n2013. San Marinok erreferendum bat egin zuen EBko kide izateko eskaera egin ala ez erabakitzeko. Baiezkoak irabazi zuen, baina parlamentuak bertan behera utzi zuen emaitza, parte hartze txikiarengatik.\n2015. EB elkartze akordio bat negoziatzen hasi zen Andorrarekin, Monakorekin eta San Marinorekin.\n2019. Europako Parlamentuak Europar Kontseiluari gomendatu zion Andorrarekin, Monakorekin eta San Marinorekin elkartze akordio bat egiteko.


Musikarekin ere, presoen, iheslarien eta errefuxiatuen eskubideen alde - Arrasate - Goiena.eus\nMusikarekin ere, presoen, iheslarien eta errefuxiatuen eskubideen alde\nAitziber Aranburuzabala Juldain 2014-09-14 18:56\nAskotariko estilo eta jatorriko taldeak entzuteko aukera izan zen zapatuan Arrasaten egindako Elkartasun egunean. Musika areto erraldoia bihurtu zen herria, taberna barruan batzuetan eta terrazatan, beste batzuetan, guztira hogei kontzertu izan ziren, eguerdian eta arratsaldean. Gauean, berriz, gaztetxeraino heldu ziren elkartasun doinuak.\nAukeraketa bat egitea ezinbestekoa zen ordu berean ziren-eta hainbat kontzertu; gustuko taldea entzutea erabaki zuten zale batzuk; baziren baina, batetik bestera zenbiltzanak ere.\nBatetik bestera zenbiltzan musika alorreko arduradunak ere bai; batean mikrofonoa falta zela eta hurrengoan musika ekipoa behar zela. "Aurretik dena lotuta dagoen arren, bidean sortzen diren azken orduko arazoak momentuan konpondu behar dira. Ez da samurra izan baina lortu dugu. Eskertzekoa da, Elkartasun egunean parte hartu duten musikariek egin duten ahalegina; batzuk profesionalak dira, beste batzuk ordea, talde gazteagoak edo berriagoak, baina kontzertu guztietara jendea hurbiltzea lortu dugu" dio Oier Beitiak, Magu musikariak.\nAskotariko belaunaldiak, bat\nGaueko musika eskaintza ere apartekoa izan zen; askotariko belaunaldi eta estiloko Arrasateko musikarien eskutik etorriko zena. Gaztetxoenei, RPL taldekoei egokitu zitzaien gaueko musika eskaintza hastea. Los Galerna taldekoek hartu zuten lekukoa. Ohikoa duten uniformea soinean eta taularen gainean duten jarrera eta musika maila itzelarekin, dantzan jarri zuten poliki-poliki jendez betetzen zihoan gaztetxea.\nEgunerako sortutako Elkartasun Taupadak taldea izan zen hirugarrena. Gaztetxea lepo bete zen orduan, RIP taldeko Jul eta Txerra, Des-kontroleko Magu eta Pepin eta Dirty Brotherseko Salarekin gozatzeko irrikan. RIPen hamar kantu jo zituzten erritmo azkarrean, saltoka eta kantuan ziren askotariko adineko zaleen aurrean. Espero moduan, Mondra kantuarekin eztanda egin zuten.\nUne hunkigarri asko izan baziren ere, The Potes igo zenean jo zuen goia, eguneko soinu banda izan zen Norantza bakarra kantuarekin hasi zuten-eta errepertorioa. Arrasateko preso ohi ezagunak gonbidatu zituzten kantatzera. Egun luzea izan zen arren, The Potesekoek lortu zuten bertaratutakoen azken energia-kartutxoak dantzan agortzea. Sekulako musika-festa!


23. Kerestuak penintsulan — dantzan.eus\nHemen zaude: Hasiera › Komunitatea › Jonmikel Intsausti › 23. Kerestuak penintsulan\nKerestuak Zamalzaina zikiratze lanetan, Gamere-Zihigako taldea, Zalgize, 2002-03-24. Argazkia: Jonmikel Intsausti\nBaina nortzuk ziren kerestuak? Maskaradetan bezala herriz herri abereak zikiratzeko ibiltzen ziren? Kerestuak frantsesez ‘hongreurs’ izena badute, biarnesez ‘crestadous’ bezala ezagunak dira: kerestu crestadou-tik eratorria da. Maskaradak dira hitz hau erabiltzen den toki bakarrak.\nKerestuek Maskaradetan Zamaltzaina zikiratzeko lana dute. Animaliaren esterilizazioaren helburua haren portaera hobetzea, pisua handitzea edo haragiaren kalitatea hobetzea da. Eta hain zuzen biarnesak aitortuak ziren, belaunaldiz belaunaldi ikasitako teknikekin zikiratutako animaliak ez zitzaizkielako odolusturik hiltzen operazioaren ondoren.\nAurretik esan bezala, biarnesez mintzo dira, Biarnon sortuak baitira mendeetan, munduan zehar, Portugalen, Frantziar eta Espainiar estatuetan, Euskal Herrian lanean ibili ziren kerestuak (Hego Euskal Herrian ‘frantsesak’ bezala ezagunak ziren).\nRené Arripe, “Les Crestadous: L'étonnante histoire des châtreurs de la vallée d'Ossau et de ses environs en terres d'Espagne et du Portugal” (Kerestuak: Ossauko haraneko eta inguruko zikiratzaileen historia bitxia Espainia eta Portugalgo lurretan) liburuaren idazleak euren lanaren berri ematen digu.\nFranco iritsi arte, Crestadou-ak (kerestuak) oso presente egon ziren Hegoaldean, Espainiar estatuan eta Portugalen. Ossauko haranekoak izanik, baserrietako zaldi, zezen eta astoak zikiratzen zituzten, baita beste etxe-animalia batzuk ere (txerriak, oilaskoak edo katuak esaterako). Arudi, Augeu, Busi, Vilhèras... haraneko jendeak belaunaldiz belaunaldi igarotako trebetasun handiaren jabe ziren zikiratze-lanetan. Gainera, penintsulan lanean izanik, familietan aitarengandik semearen edo ilobarengan eskualdatzen ziren bertan izendaturik zituzten jarduera-eremuak.\nHala ere, kerestu bizimodua ez zen batere erraza. Abentura handia zen. Biarnotik alde egiten zuten oinez edo zaldiz, batzuetan espainieraz hitzik jakin gabe. Bederatzi hilabetez kanpoan egon ohi ziren, baina batzuetan zenbait urtez ere mota guztietako ustiategietan lan eginez, baita toreaketa-zezenen bazkaleku handietan ere. Zaldiz mugitzen baziren, zaldi gogorrak erabili behar izaten zituzten. Zaldia asko zaintzen zuten, elikadurari, higieneari eta osasunari dagokienez. Garraiobide izateaz gain, bidaide ere baitzuten: zaldiak bidaiatzeak zekartzan beroa, hotza, euria edo elurra, egarria, gosea, nekea… ere sufritzen baitzituen.\nBiarnora itzultzea, hala ere, aberastasunaren seinale zen. Etxe handiak, bitxiak, seme-alabentzako ikasketak… kerestuek ia dena ordain zezaketen (haraneko familiarik aberatsenak ziren). Baina etxera itzultzean hainbesteko diruak lapurren interesa ere pizten zuen. Hilketak eta lapurretak maiz gertatu ziren. Azkenik, kerestuek Albaitaritza Eskolek emandako Zikiratzaile Lizentzia lortu behar izan zuten euren lanbidean askatasunez jarduteko. Askok behin betiko Espainiar estatuko lurraldean instalatu ziren, eta albaitariek ordezkatu zituztenean akabatu ziren: Espainiar estatuko herri batzuetan oraindik, zaharrenek kerestu biarnesak gogoratzen jarraitzen dute.\nPenintsulan lanean izandako kerestuen zenbait kasu dokumentatu dira, 1763ko uztailaren 27an Augeun (Ogeu-les-Bains, Biarno, Eskiulatik 20 kilometrora) jaio eta 1820ko apirilaren 18an Arjonillan (Jaen, Espainiar estatua) 56 urte zituela hil zen Bertran Joannerena bezalakoa. Bere lanbidea praktikatzen ari zen hil zenean. Bertranek bere aitaren lanbidea ere heredatua zuen.\nEdo Pierre Casauxen istorioa, hau ere Augeun jaioa 1865eko azaroaren 6an. 20 urterekin Talavera de la Reinako (Toledo, Espainiar estatua) eskualdera joan zen eta garai hartan biztanleria suntsitu zuen koleratik libratu zen. Ondoren, Toledo eta Ciudad Real probintzien zati batzuk eta Caceres eta Badajoz udal-mugarteak hartzen zituen eremu bat hartu zuen (azienda kopuru handiarekin eta bestelako keresturen lehiarik gabe) bere lana egiteko. Zaldi gainean zebilen eta bidelapurrez eta otsoez libratu behar izan zuen. La Hiniestan (Zamora) finkatu zen eta bere lehengusu Franciscarekin ezkondu. Bere semeen artean, Estebanek (1901ean jaioa) bere lanbidea jarraitu zuen. 15 urterekin bere aitari laguntzen hasi zen.\nKerestuek erabilitako tresnen artean, ikusgarri diren hauek aipa ditzakegu: txio honetan ageri dira:\nRT @MHVQ76: #jourdefermeture, on vous présente les derniers objets arrivés dans nos collections. Objets de torture ? en quelque sorte, il s'agit du matériel d'un #hongreur autrefois chargé de la castration et la stérilisation des animaux de ferme #insolite pic.twitter.com/e0fAK4tAOv\n— Aurélie Romand (@Aurelie_R_) September 4, 2019\nBERTRAN JOANNE, CIUDADANO FRANCÉS MUERTO EN ARJONILLA EN 1820\nPour une critique contextuelle des« petites littératures » BernardoAtxaga : l'invention de l'écrivainbasque\nRIXE ENTRE CHÂTREURS A SAINT ANTONIN DE LACALM EN 1758\nLes villages du aut Ossau\nHONGREURS ET MARÉCHAUX EXPERTS: HISTOIRE D’UNE PROFESSION MÉCONNUE


Arrigorriagarren 24 proposamen aukeratu ditu Udalak aurrekontu parte-hartzaileetan | Geuria\nAurrekontu parte-hartzaileetako hirugarren fasean murgilduta, Udalak herritarrek aurkeztutako 154 proposamenetatik 24 aukeratu ditu\nKonponketa-lanak, Arrigorriagan // Utzitakoa\nAurrekontu parte-hartzaileetako hirugarren fasean murgilduta, Udalak herritarrek aurkeztutako 154 proposamenetatik 24 aukeratu ditu: “Proposamen gehienak bideragarriak izan dira, eta bozketa-fasera pasatzeko gehiegi zirenez, oreka bilatu nahi izan da balio erantsiko irizpideetatik abiatuta, hala nola lehentasuna, eraginkortasuna, ahalik eta pertsona gehienei mesede egingo diena”, azaldu du Arrigorriagako Udalak. Gainera, hiriguneko zein Abusuko proposamenak kontuan hartu dituela azpimarratu eta “hirigintzari buruzko proposamenez gain, kultura, kirola, berdintasuna, iraunkortasuna eta ingurumena bezalako gaiek lekua izan dutela” gehitu du.\n24 proposamen horietatik aukeraketa egin behar dute herritarrek urriaren 18tik 31ra bitartean. Denbora tarte horretan 150.000 euroak zertan erabiliko diren aukeratu beharko dute arrigorriagarrek. Alde batetik 120.000 euroko partida dago 10.000 eurotik gorako neurrietarako. Bestetik, 30.000 euroko partida dago 10.000 euro baino gutxiagoko proposamenetarako.\nHerritarrak, Lonbo aretoan egindako Mendiokosoloko prozesu parte-hartzaileko erakusketan // Geuria\nAurrez aurre edo internetetik\nBi modutan eman dezakete bozka herritarrek: aurrez aurre edo modu telematikoan. Urriaren 18ko astean proposamenen zerrendak jasoko dituen inprimakia helduko da arrigorriagarren etxeetara. Orri horiek beteta udaletxeko HAZn, Abusuko Zentro Soziokulturalean, kiroldegian eta kultur etxeko postontzietan utz daitezke.\nBozka interneten bidez egiteko asmoa dutenek Udalaren webgunera jo beharko dute eta bertan eskegiko duten inprimakia bete.\nBozka emateko 12 proposamenetako zerrenda bi argitaratuko ditu Udalak: 10.000 eurotik gorako proposamena eta 10.000 eurotik beherakoena. Zerrenda bakoitzetik 6 proposamen aukeratu beharko ditu herritarrak: “Garrantzitsua da jakinaraztea pertsona bakoitzak behin bakarrik eman dezakeela botoa, eta, beraz, datu pertsonal batzuk eskatuko direla (izena, abizenak eta NANa), eta nahitaez markatu beharko ditu zerrenda bakoitzean gustukoen dituen hiru proposamenak”, azaldu du Udalak. Bozka eman dezakete 16 urtetik gorako herritarrek.\nHirugarren fasea amaituta, 2022ko Udal aurrekontu orokorretan sartuko diren herritarren proposamenak jakinaraziko dituzte azaroaren erdialdean.\nArrigorriagako Udalak herritarren 154 proposamen jaso ditu lehen aurrekontu parte-hartzaileetan\nSailkatuta: Arrigorriaga, aurrekontu partehartzaileak, Gizartea\nArgiteria publikoa berritzeko 237.000 euro bideratuko ditu Basauriko Udalak


Columbia konderria (Wisconsin) - Wikipedia, entziklopedia askea.\nColumbia konderria (Wisconsin)\n1.982,71 km2 (%96.18)\n78,85 km2 (%3.82)\nColumbia konderria (ingelesez: Columbia County) Wisconsinko konderri bat da, Ameriketako Estatu Batuetan. Hiriburua Portage da. 2010eko zentsuaren arabera 56.833 biztanle zituen, Columbia kilometro koadroko azaleran.\nColumbia konderriak 2.061,56 kilometro koadro ditu. Horietatik 78,85 ura dira. Beste 1.982,71 lurra dira. Biztanleria dentsitatea 27,57 da.\n2010eko zentsoan bizi ziren 56.833 pertsonetatik 55.072 txuriak edo hispanoak dira. Horietatik hispano edo latino kategorian 1.444 dira. 697 beltzak edo afroamerikarrak. 233 amerikar natiboak ziren eta 24 Hawaii edo Pazifikoko irletako natiboak. 298 asiarrak ziren. Bestelako arraza bat kategorian 15 biztanle daude. Bukatzeko euren burua arraza bat baino gehiagotan 494 pertsonek kokatzen zuten.


Gure ikerketak, Análisis del comportamiento del empleo en Navarra. Balance anual 2021. Errealitate Sozialaren Behatokia\nIturri ofizialetatik (Nafar Lansare Nafarroako Enplegu Zerbitzua, SEPE, Gizarte Segurantza, Estatistikako Institutu Nazionala eta Nastat) datozen enplegu-adierazle nagusiak ustiatuz, enpleguak 2021ean izandako eraldaketei buruzko urteko balantze bat eraikitzen da. < br> < br>Horrela, datuen azalpenarekin eta hiru bloke handitan antolatzen den analisiarekin (langabeziaren bilakaera, enpleguaren portaera eta Nastat), enpleguak azken urtean izandako aldaketei buruzko balantze bat eraikitzen da. Mahai gainean jartzen ditu, halaber, krisiak eragin handiena izan duen guneak. Era berean, enpleguaren eta langileen aldaketa berrienak identifikatzen ditu, eta, azkenik, sektore- eta eskualde-ikuspegiak txertatzen ditu. Laburbilduz, 2021ean zehar argazki sekuentzial bat harrapatzea errazten du, eta, batzuetan, 2019. urtea ere hartzen du erreferentzia-puntu gisa. Hortik abiatuta, posible da krisiaren ondoren enpleguaren portaera zein izan den interpretatzea eta Nafarroan lan-arloan nondik gatozen eta non gauden ikustea.


Hizkuntza normalizazioak gure herrian hizkuntza politikan ibilbide interesgarria izan du. Datu esanguratsuak eman dituzte bai Inkesta Soziolinguistikoak baita Euskararen Kale Erabilera Behaketak. Datuon harira, hizkuntza politiken orientazio posibleei buruzkoa da dokumentu hau.\nEUSKARAREN INGURUKO POLITIKEN GAINEAN (I) BEHAR OROKORRAK\nABOUT POLICIES ON BASQUE (I): GENERAL REQUIREMENTS POLTICAS SOBRE EL EUSKERA (I): NECESIDADES GENERALES\n1. 2011ko Kale Erabilera datuak argitaratu\nondoren, eta bertan agertzen diren euskararen datuek adierazten duten moteltze, edo are, geldialdiaren aurrean gero eta gehiago aipatzen da euskararen erabilerarekin zerikusia duten eragileen artean (administrazioak, euskalgintza, euskaltzaleak, eta euskaldunak oro har) estrategietan harantzago joan behar dela, eta zehazki, botere publikoei dagokien horretan erabilerari bultzada emango dioten neurri eraginkorrak hartzea beharrezkoa dela.\npolitiken inguruko estreinako working paper honen bidez egoeraren sintesi orokor bat egingo dugu, esparru sozioekonomikoaren detaile batzuk ere sartuz, eta aurreragorako utziko ditugu aipatutako eragile horien orain arteko ibilbidearen eta aurrera begirakoen gaineko analisia.\naztertuz gero, zenbait joerari erreparatzea komeni da: Lurraldeen artean ezberdintasun handiak daude Euskararen legezko errekonozimenduak eragin positiboa izan du batez ere ezagutzan, baina baita erabileran ere Bilakaera egokiena izaten ari den lurraldea Gipuzkoa da, beste batzuetan datuen arabera atzerakada gertatu dela ere ematen du Erabilera formala gehiago igo da erabilera informala baino Ofizialtasunaren emaitzek eragin kutsakorra du maila apalagoko errekonozimendua duten lurraldeetan. Horretan ziurrenera euskalgintzaren ekarpena gako interesgarria da\nneurketarekin batera 2011ko Inkesta Soziolinguistikoaren datuak ere argitara eman dira. Nahiz eta inkesta honen ezaugarri metodologikoak ezberdinak diren (kale erabilera neurketa zuzen bidez jasotzen da, eta inkesta hau izenak berak dioen moduan galdeketa bidez), eta ematen dituen datuak askoz zabalagoak diren (ezagutza eta hizkuntza ohituren xehatze handiagoa), biek emandako datuen artean koherentzia handia topa daiteke batik bat ahozko erabilerari dagokionean. Bigarren honek, inkestak, ez du erabilera moteltze orokorra hain garbi adierazten, baina neurtzen dituen hainbat esparrutan agerikoa egiten da. Inkestan ezaugarri positiboen eta euskararen ezagutza, eta batez ere erabilera euskaldunen artean positiboa da inolako zalantzarik gabe- maiztasuna handitzera eraman dezake gainera galdekatua, eta horrek ere datuen ezberdintasun erlatiboan eragina izan dezake.\n5.Marra lodiz marraztutako bi prozesu nabaritzen\ndira honela nahiz eta prozesu bietako xehetasun kapilarrak marrazten dituzten bi prozesuon ezaugarriak eta noranzkoak: Hizkuntzaren erregistro formalenetarako eta arautuenetarako ahalegin ikaragarria, botere publikoek eramandakoa neurri handi batean, baina baita euskalgintzak ere. Ondorioz erabilera formala indartu egin da, baina informala ez hainbeste Kantitatearen aldeko apustua, euskaldun kopurua areagotzearena alegia\nnoranzko hauek logikoak izan dira euskararen ezagutzak eta ondorioz erabilerak lurralde guztian pasa den mendeko 80 hamarkadara arte izan zuen galerarengatik, eta gainera eraginkorrak izan dira, euskaldunen kopurua areagotzeko eta euskararen erabilera\nhanditzeko balio izan baitute, nahiz eta igoera hauek argi-ilunak eduki, eta irregularrak izan leku batetik bestera. Edonola ere agerian utzi dute euskararen aldeko hizkuntza politikek eta ahaleginak merezi izan duela.\n10.Politikak definitzerakoan erabileran eragin\nhandia duen gai bat erabilerarako zein esparru lehenetsi behar den da. Alegia, prestigiodun arloetan eragin nahi izan da batez ere ezagutzaren bidez, hizkuntza erabilera normatiboagoa duten lekuetan: hezkuntzan, administrazioan, hedabideetan baita lan arloan ere. Ahalegin handia egin da arlo hauek euskalduntzeko, euskararentzat tradizioz itxitako esparruak izan direlako, eta gainera hiztunen aurrean hizkuntza prestigiotzeko, bere balioa eta erabilgarritasuna demostratzeko beharrezkoa zelako. Halaber, beharrezkoa zen euskaraz bizi ahal izateko funtsezko azpiegitura modura.\n7.Edonola ere, une honetan hizkuntza politikaren\nerrebisio beharra erabileraren ikuspegitik enfokatu behar da. Horretan kontsentsu politikoa gainera zabala da.\n8.Euskaldun kopurua handitzen asmatu baldin\nbada ere, erabilera handitzeko estrategiak ez dira ezagutzarekin erabil daitezkeenak bezain zuzenak eta agerikoak. Erabilerarekin ez da gertatzen ezagutzarekin gertatzen den bezala, ezagutza lortzeko estimuluak eta prozedurak agerikoak direla, baina erabilerari dagozkionak berriz ilunagoak dira, zeharkakoagoak. Hauen artean, eta Gipuzkoako datuei erreparatzen baldin badiegu, argi dago hiztunen trinkotasuna handitzea gakoa dela, baina gainera konpetentzia linguistiko handia lehenagotik dagoen tokietan erabileraren igoera askoz handiagoa da beste lekuetan baino. Gipuzkoaren tankerako lurralde baten kasuan beraz aldagai gutxiagok eta aldagai kontrolagarriagoek ematen dute erabilera handitzeko bidea.\n11.Honen ondoan, hizkuntza hegemonikoa den\nguneen garrantzia azpimarratu izan da, eta azpimarratzen ari da asko azken boladan. Hau da, hizkuntza bizirik dagoen eta natural erabiltzen den guneetatik abiatuta gauzatuko da euskararen errekuperazioa eta hedapena lurralde eta bizi esparru berrietara.\n9.Ez da gauza bera gertatzen beste lurraldeetan.\nBatetik behar besteko trinkotasun falta lurralde guztian, ezagutza areagotzeko estrategiak inplementatu ezina beren osotasunean (Iparraldean eta Nafarroako eremu gehienetan) erabilerarengan eragina izan dezakten aurrefaktoreak behar bezala hedatzea zailtzen du, eta ondorioz erabilerarengan eragina ez da positiboa. Bizkaiaren kasuan faktoreak ondo zabaltzeko modua baden arren, eta ezagutza trinkoko eskualdeak badauden arren, euskalkiaren aldagaiak eragin handia izan dezake baita ere hipotesi modura.\nguneen konkista eta gune hegemonikoen zentraltasuna elkarren kontra jarri baldin badira ere, eta batak bestea ordezkatu beharko lukeela aditzera eman izan bada ere, nahita ala nahi gabe, biak dira beharrezkoak. Gipuzkoaren kasuak, eta hainbat herri euskaldunen kasuak argi erakusten du hau gainera. Emaitza onenak hiztunen trinkotasuna eta prestigiozko funtzioak konbinatu diren lekuetan gertatu dira, eta ziurrenera gainera emaitza hauek eragin hedakorra daukate inguruko gune funtzional eta geografikoetan.\n13.Lan munduarekin zer gertatzen da? Azken\nhamabost urte luzeetako esperientziari esker lan mundua eremu erabat erdaldun izatetik euskalduntzen hasi den gizarte esparru bat izatera pasa da. Esperientzia asko pilatu dira,\nbaina ofizialtasun eremuetatik kanpokoak (Iparraldea, Nafarroaren zonalde mixtoa eta hegoaldea) gutxi dira, eta gainera kooperatiben pisua ere handia da. Kooperatiben ezaugarriek logikoa egin dezakete lanaren euskalduntzea behin administrazioa euskalduntzeko urratsak ematen hasi eta erreleboa kooperatibok hartzea. Lehenengoan (administrazio lanaren kasuan) ofizialtasunaren bultzada eta hizkuntza eskubideen errekonozimendua dago. Bigarrenaren atzean ofizialtasun horren eta hezkuntzaren berreskurapenaren prestigioak, oinarri pertsonalista duten lan moldeetan (kooperatibetan) oinarri egin diola langileen ezaugarri kulturalen indartzeari, eta ondorioz euskara sustatzeari lan arloan.\neuskara erabiltzeko (egin eta jaso) eskubidea dutenez (saltokien kasuan), zilegi da euskararen erabilerari lotutako eskakizun batzuk betetzea. Ohar gaitezen zerbitzu hizkuntzari buruz ari garela denbora guztian.\n17.Horrez gain, kontsumo ohiturengan eragiteko\nahaleginak egon badira ere hizkuntzaren ikuspegitik, zerbitzua euskaraz jasotzeko eskaria handitu beharra dago oraindik. Alegia, bidea hasi baino ez da egin zentzu honetan. Administrazioen eta euskaraz lan egiteko ohitura duten enpresen zeregina (bai enpresa publikoak, bai euskara planak dituztenak) da hau zalantzarik gabe. Beraiei kontsumitzaileen artean eskaria indartzeko gaitasuna dute batetik, baina baita beraien jarduerarako beharrezkoak diren aktibitateetan ere euskararen erabilera handitu dezakete, euskarazko zerbitzuei lehentasuna emanaz, eta mezuak gizarteratuz zentzu horretan.\n14.Beraz erabilera indartu nahi baldin bada\nofizialtasuna indartzetik hasi beharko da. Zeregin publikoetan, tartean lana, euskaraz gehiago egin behar da, horretarako bideak hainbat dira.\n15.Lehenik nabaria da egungo administrazioek ez\ndutela errekonozituta dagoen estatus juridikoa erabat betetzen. Adibide ugari daude euskara ofiziala den lurraldeetan: osasun zerbitzuak, ertzaintza, hainbat herritan oraindik agertzen diren hutsuneak, administrazio zentralarenak eta abar.\n16.Bestalde, lege bidezko errekonozimenduak\noraindik bidea badu egiteko. Honela, kontsumo arloa da garrantzitsuenetako bat. Udal askok merkataritza planak abian jarri dituzten arren, kontsumo konpetentzia autonomikoetan egindako saiakerek, batez ere etiketaje eta saltoki handien gainean entseatu diren neurriek, erakusten dute oraindik asko dagoela egiteko, eta eremu pribatutzat jo izan den arren, ordena publikoa tarteko denez (kontsumoa hala baita) edo hartzaile potentzialak komunitate osoa denez eta komunitate honetako partaideek\nhirugarren hanka (ofizialtasuna areagotzeaz eta eskaria areagotzeaz gain) laguntza publikoa da: eredugarritasuna praktikatuz eskari sorreran aurreko puntuan aipatu bezala eta ofizialtasun esparruak handituz, baina baita eskaria areagotu dutenen lana, eta eskaintza handiagotu dutenena errekonozituz. Honela euskararen inguruko ziurtagirien erabilera eta sustapena elementu indartsua da errekonozimendu zeregin honetan.\nDocuments Similar To Euskararen inguruko politiken gainean (I): behar orokorrak


Gaiak – Page 11522 – Mediateka\nohiturak: San Juan [3 resultados]\nSM-012b A05 Sanjuanetan sua egiten zuten elizako atarian. Erramuak erretzen ziren eta sugeldoak etxera eramaten ziren. (14´35´´ gaztelaniaz mintzatzen hasten da). San Juan goizean bi erramu jartzen zituzten atearen bi aldeetan, hurritzekoak eta elorrikoak. Ur bedeinkatua zeramaten etxera eta horrekin aziendak bedeinkatzen zituzten. Gabonetan egur handi bat erretzen zuten.\nSM-012b A11 Sanjuanetan sua egiten zuten. Erramu bat bedeinkatzera eramaten zuten. Garia ereina zuten alorretan gurutzetxoak jartzen zituzten harriabarretik babesteko. San Juan egunean etxe guztietan, argitu baino lehen edo argitu eta berehala, bi erramu jartzen zituzten atearen bi aldeetan, bata elorrikoa eta bestea hurritzekoa. Iturritik ura ekartzen zuten eta apaizak bedeinkatzen zuen. Ur horrekin aziendak bedeinkatzen zituzten.\nSM-012b A11 Sanjuanetan sua egiten zuten. Erramu bat bedeinkatzera eramaten zuten. Garia ereina zuten alorretan gurutzetxoak jartzen zituzten kazkabarretik babesteko. San Joan egunean etxe guztietan, argitu baino lehen edo argitu eta berehala, bi erramu jartzen zituzten atearen bi aldeetan, bata elorrikoa eta bestea hurritzekoa. Iturritik ura ekartzen zuten eta apaizak bedeinkatzen zuen. Ur horrekin aziendak bedeinkatzen zituzten.


Bizizaleak Konpartsa Ekologista Aste Nagusirako motorrak berotzen ari da - Ekologistak Martxan - Euskal Herria\nGogo eta energia handiz, Bizizaleak konpartsak aktiboki parte hartu zuen joan den larunbatean Bilboko Konpartsek antolatutako Kapela Egunean.\nJaiak hasi eta 100 egun baino gutxiagora, konpartsak programatutako ekintzetan parte hartu zuen. Konpartsek eta bilbotarrek gogo handiz hartu zuten egun festibo hori. Gure konpartsak programatutako jardueretan erabat inplikatu zen.\nHala, 11:30ean Kapela Tour batekin hasi zen egunean, udaletxetik, hainbat proposamen egin ziren: txapelak egiteko tailerra, mozorro eta txanoen erakustaldia eta Kapela Azoka. 13: 30ean, Aste Nagusiaren hasierarako kontua egin zen, eta 14: 00ak aldera egin zen kapela lehiaketaren sari banaketa. Bertan, Bizizaleak elkarteak, nola ez, bere gala onenekin parte hartu zuen.\nArratsaldean, Kapela-Poteo musikal batek eta Bilbo Kantari tradizionalak osatu zuten eguna, Bilboko Alde Zaharreko kaleak herri kantuz eta giroz betetzeko balio izan zuena.\nJaiegunak balio izan zuen konpartsek aurten ahalik eta ekarpen handiena egiteko asmo sendoa erakuts zezaten, Aste Nagusian irribarrea eta alaitasuna berreskuratu ahal izateko eta azken bi urteotan bizi izan dugun egoera ilunari buelta emateko.\n← Caparrosoko Valle de Odieta makrogranjaren Ingurumen Baimen Bateratuaren aldaketari egindako alegazioen laburpena ’Ekologikaz bizi, vive más ecológicamente’ zabor organikoari buruzko erakusketa Basauriko Benta auzoa bisitatu du →


“Hiria eta zahartzea” zikloa Amurrio Lagunkoia Sustraietatik proiektuaren barruan | Ayuntamiento de Amurrio\nHasiera » Argitalpenak » Ekitaldien eguitegia » “Hiria eta zahartzea” zikloa Amurrio Lagunkoia Sustraietatik proiektuaren barruan\n“Hiria eta zahartzea” zikloa Amurrio Lagunkoia Sustraietatik proiektuaren barruan\nAmurrio Lagunkoia Sustraietatik proiektuaren helburua da Amurrio pertsona nagusiekiko hiri lagunkoia izatea. Horretarako, hiriari eta zahartzeari buruzko 3 prestakuntza-saioko zikloa antolatu da, 2016ko urrian osatu zen lantaldearen ekarpenak aberaste aldera. Ezinbestekoa da proiektuan pertsona nagusiek zein herritar guztiek parte hartzea. Hori dela eta, ikusi da beharrezkoa dela prestakuntza ematea hirigintzaren, eremu publikoen diseinuaren eta mugikortasunaren edo etxebizitzaren arloetan, besteak beste.\nPrestakuntza-hitzaldi eta -tailerrak hirigintza inklusibo eta onuragarriaren arloko Projekta Urbes aholkularitza-enpresako Patxi Galarraga eta Miren Vives arkitektoek ematen dituzte; hainbat hiri-proiektu eta -diagnosi landu dituzte zahartzearen, generoaren, haurtzaroaren, ongizatearen eta elkarbizitzaren ikuspuntutik.\nHirugarren eta azken saioa Kultur Etxean izango da, martxoaren 29an, 18:00etatik 20:00etara. Aztergai izango dira, besteak beste, irisgarritasunetik haragoko eremu publikoa eta horrek mugikortasunarekin duen harremana; gizarte-harremanak edo bizitza aktiboa; eta etxebizitzaren eta pertsona nagusien inguruan sortzen ari diren proposamenak.


Bizkaia.Net - Bizkaimedia - ALDUNDIAK “GALARRENA 1912-2012” ERAKUSKETA AURKEZTEN DU\nALDUNDIAK “GALARRENA 1912-2012” ERAKUSKETA AURKEZTEN DU\nOstirala, 2012(e)ko Uztailaren 27a 13:34\n1912. urtean Bizkaiko kosta astindu zuen galernaren ehungarren urteurrena bete denean, Bizkaiko Foru Aldundiaren Arrantzaleen Museoak "Galerna 1912-2012" erakusketa aurkezten du; haren bidez, gogora ekarri nahi ditu Bermeo, Elantxobe, Lekeitio eta Ondarroa herrietan gertatutako ezbehar hori dela-eta bizia galdu zuten arrantzaleak. Bermeoko Arrantzaleen Museoan ikusgai dagoen erakusketa honetan, panel, argazki eta sasoi hartako egunkari-zati batzuen bitartez, azaltzen da zer gertatu zen Bizkaiko kostan 1912ko abuztuaren 12tik 13ra bitarteko gau hartan. Sasoi hartako mapak aztertu ondoren, Santa Clara gaueko galerna horri buruzko hipotesi gaur egungo hipotesi onartuenaren arabera, galerna frontal bat izan zen eta, ondoren, ziklogenesi esplosibo bat gertatu zen.\nLehorrean ekaitzaren abisua eman zuten; baina, ezinezkoa izan zen itsas zabalean zeuden ontziei egoera meteorologikoaren berri ematea. Astelehen arratsaldean hasi zen ekaitza, eta gauean astindu zuen gogorren. Abuztuaren 13an, baretu egin zen zertxobait, eta ontzi batzuk itzultzen hasi ziren; hala ere, inork ez zekien non zeuden beste batzuk. Galarrenatik onik irten ziren arrantzaleek bizi izandakoaren nondik norako tragikoak kontatzen zituzten. Guztira, 143 gizon hil ziren: 116 Bermeokoak, 8 Elantxobekoak, 16 Lekeitiokoak eta 3 Ondarroakoak. Hildakoen batez besteko adina 29 urte zen. 75 emakume geratu ziren alargun, eta 225 haur umezurtz.\nAbuztuaren 22an egin ziren galarrenaren biktimen aldeko hileta-elizkizun jendetsuak, Andra Mariaren Zeruratzea Bermeoko elizan; besteak beste, Alfonso XIII. erregea eta elizbarrutiko apezpikua zen José Cadena y Eleta monsinorea izan ziren. Tragediaren oihartzuna mugatik kanpora ere heldu zen. Agintariek eta gizarte osoak azaldu zuten beren dolumina, eta, handik gutxira, tragediaren biktimen aldeko karitatea ere heldu zen. Garai hartan ez zegoen babes sozialik, eta halako kasuetan dohaintza eta harpidetza publikoetatik heltzen zen laguntza.\nGalerna gertatu zenean, 1912. urtean, aldaketa handiak gertatzen ari ziren arrantzan. Arraun eta belatik propultsio mekanikora pasatzen ari zen; arrantza-arteak berritzen ari ziren, eta arrantzaleen kofradien egitura gremiala bera ere aldatzen ari zen. Galernaren ondoren, arrantzaleen kofradiek eta iritzi publikoak arrantzaleen segurtasuna aztertzeko eskatu zieten erakundeei. Prentsan, aholku, proposamen eta kexa asko argitaratu ziren, eta asanblada zein bestelako ekitaldi ugari antolatu ziren arrantzaleen bizimoduaren alderdiak aztertzeko.\nHainbat gauza eskatzen ziren: galerna eta borraska-fronteen berri garaiz ematen zuten behatoki meteorologikoz osatutako alarma-sistema bat ezartzea, babesteko portuak eta salbamendurako ontzi batzuk sortzea, arrantza-eskolak egitea, arrantzako ontzietan motorrak jartzea, eta ontzi zein arrantzaleentzat aseguruak izatera behartzea.\nEskaera horietako batzuk onartu ziren, eta, ondorioz, 1912ko galernan gertatu zen bezala ezbeharrek askotan astindutako kolektibo honen lan baldintza prekarioak hobetu ziren neurri batean. Adibidez, 1914. urtean Bermeoko olatu-horma eraiki zuten.\nErakusketa leku honetan ikus daiteke: Arrantzaleen Museoa, Ertzilla dorrea, Torrontero enparantza 1, Bermeo.